text:
La Patrie dal Friûl e presente il gnûf libri dai Gnognosaurs… ator pal Friûl cul Messaggero Veneto
Nus al vevin prometût te ultime interviste sul numar di Avost “O viodarês ce che o vin preparât pal Autun…” e, di bogns furlans, a son stâts di peraule.
Dopo un Istât passât a contâ des lôr ‘origjins’ su lis pagjinis dal Messaggero Veneto, ve ca la ultime novitât editoriâl dai Gnognosaurs, che simpri cul cuotidian di viâl Palme, a saran inmò in edicule cun “The Best(iis): lis miôr storiis”, une selezion des plui bielis aventuris dai dinosauruts nassûts dal lapis di Dree Venier.
La jessude e je fissade pai 26 di Setembar e la date no je casuâl: in chê dì come che i nestris letôrs aromai a san, la Europe e celebre la Zornade europeane des lenghis, istituide par ricuardâ la unitât te diviersitât, in chest câs linguistiche, de Union europeane.
Realizât cul contribût de Agjenzie regjonâl pe lenghe furlane che e à decidût di sostignî il progjet, il libri al ven publicât par cont de Clape di Culture Patrie dal Friûl, editôr de nestre riviste.
“Lis origjins” gjavât fûr dal prin volum; “A vore” gjavât fûr dal tierç volum “Gnognowood” e “Lis vacancis ” gjavât fûr dal secont volum a son lis trê contis che a van a compini chest ‘distilât di Gnognos’, compagnât ancje di gnûfs contignûts tant che un struc des regulis par imparâ a lei e a scrivi par furlan.
La prefazion e je di Manuele Fior, il fumetist furlan vincidôr dal premi “Fauve d’Or” al festival di Angoulême in Francie, vâl a dî l’Oscar dai fumuts. I furlans lu àn tacât a cognissi chest an, ospit di “Leggermente” a Sant Denêl, ma La Patrie lu veve bielzà intervistât intal 2011 e Manuele nus à fat chest regâl.
La distribuzion tes ediculis e previôt la presince dal libri su dut il teritori des trê provinciis furlanis, di Gurize a Pordenon, passant clâr par Udin.
“O crodìn une vore in cheste iniziative editoriâl” al comente pre Roman Michelot, president de Patrie “Il lavôr dal Dree Venier al è aromai un classic de leterature par furlan: i siei fumuts a judin a imparâ la nestre lenghe, ancje par cui che nol fevele par furlan. E o vin agrât sedi ae ARLeF che nus ricognossût un finanziament sedi al diretôr dal Messaggero Veneto Omar Monestier che al à acetât chest acuardi che nus permet di rivâ in ogni cjanton dal Friûl, cuntun presince capilâr tes ediculis”.
Si podarà comprâlu par 4 setemanis in abinament cul cuotidian “O conseìn di lâ in edicule e prenotâlu par no restâ cence: la distrubuzion e cjape dut il Friûl e lis copiis a podaressin no bastâ par ducj”.
“O pensìn di rivâ a rindi plui legri chest principi di an scolastic” al siere pre Roman “ma o sin convints che chest librut al zovarà sì ai fruts, ma a dute la famee stant che magari, cu la scuse di judâ fîs o nevôts, gjenitôrs e nonos si cjataran a lei insiemit lis aventuris dai Gnognosaurs”! ❚
Christian Romanini


c: text/html

text:
Cê ch'al fâs ridi i furlans
-Udin al é fossilizât, dissal Grillo, daspó ch'al contave che par miezore al a scuignût cjacarâ di bessôl tal mieç dal "solitUdin" desertic.
E jù a ridi i 3500 furlans dal Carnera!
So lu varès dite jó nissun al varès fat un bê. Como simpri, le nestre furlanitât a é plui vere s'a jès de bocje dai forèscj. Ma vino propit di ridi sardonicamenti cuant che invesit a si varès di vaî? Daspó, al dîs Grillo che Udine al si dîs Udin, che vigile al si dîs vigil ma che mone al reste compagn. E jù ancjemó 3500 ridadis tant che Carnera al si zire e rizire in te sô tombe!
S'al vès dite che mone a si dîs frice al varès fat ridi cun plui plasê ma vino veramenti bisugne de veretât par viodi trop mones ch'a si é? Nô o ridin d'istès!
Ridi sardonic par no vaî disperât?
- La prime presentazion de Patrie, che o vin fat a Sant Denêl, mi à pardabon sodisfat, dissal Christian tal so blog. Achi nissun al rideve. Ni chei 6 sentâts par cjacarâ, ni chei 15 sentâts di chê âltre bande.Robe masse serie e nissun Grillo par contâ 'ne monade.
Cuâl sarae le prossime ridade? Chê dal funerâl dal ûltin furlan?
Se invesit di sei furiôs o sin juste Fùrios o no varin di spietâ masse...Gri, Gri, ven fûr di aí !

robotstxt: allowed

filter: keep


text:
domenica 29 marzo 2009
Webquest di verifiche
Verifiche lis tôs capacitâs di cirî e organizâ informazions doprant la webquest su Giovanni Battista Candotti.
Salve il to file inte cartele "valutazion webquest" di classe 5°, su "laboratori".
Salve il to file inte cartele "valutazion webquest" di classe 5°, su "laboratori".
Pubblicato da Scuola Primaria Candotti Codroipo a 20:43 1 commento:
mercoledì 25 marzo 2009
Toni intant
Intant che Rovul al partìs cu la machine dal timp, Toni....
Pubblicato da Lorele a 04:16 15 commenti:
martedì 24 marzo 2009
ROVUL INTAL PASSÂT
Rovul al è su la machine dal timp. Al torne in cjar e ues. Ce sucedial dopo?
Pubblicato da Lorele a 04:30 10 commenti:
giovedì 5 marzo 2009
Classe 5 - LIBRIS PAR FURLAN
Cjale cun atenzion i libris par furlan che tu âs a to disposizion. Copie, incole e complete la schede suntune pagjine di Word Processor. Salve inte carteline che tu âs su la scrivanie (in cubie cuntun altri frut).
Titul dal libri:
Editôr:
Autôr o autôrs:
An di produzion:
Lenghe doprade intal libri:
Contignût (storic, sientific, gjeografic, leterari, divulgatîf, artistic, di musiche; vocabolari)
Destinataris dal libri:
Lei il contignût di une pagjine: di ce si fevelie?
Il lengaç doprât isal facil, avonde facil, dificil, tant dificil? Parcè?
Pubblicato da Lorele a 04:16 Nessun commento:
Iscriviti a: Post (Atom)


text:
Tu mi sês vignût dongje e tu mi âs dit: “Jo o soi Franco” e
mi à plasût un grum sintî une vôs che e fâs chel pas che tu no tu fasaressis
mai e po mai, vuelistu par l’imbaraç di sintîsi bessole in mieç a forescj,
vuelistu parcè che tu deventis rosse intun marilamp cu la carnision che tu ti
cjatis a vê...
Tu jeris chel plui dongje a la mê gjenerazion e forsit propit par chest tu ti sês presentât di bessôl: dopo Walter e Maurizio tu
vignivis tu, par fevelânus dal romanç.
Jo mi jeri za parecjade mentalmentri al fat che il
mio romanç nol nassarà mai, parcè che no soi un tip di lavorâ cu la fantasie, peâ
i avigniments cul incrosâsi di storiis e di int, masse dificil, masse
incasinât, masse... masse di dut par me! Cun dut chel, però, no mi sarès
pierdude nancje un minût de mê venture a Bottega Errante e cussì o ài fat.
E vie di ordenadôr cu la presentazion dai romançs,
un fevelâ, il to, Franco, svelt e clâr, tu nus disevis di no stâ a cjapâ note
di nuie parcè che il materiâl lu varessin vût di te, a la fin... Sul finî de
lezion tu nus âs let di une bataie, al jere Bartolini, se mi visi ben, e se la tô
vôs e sbrissave vie come aghe di mont cun premure e sunsûrs di naratôr navigât,
il scritôr nus faseve viodi in prime file di un teatri i cjavai che a sbrissavin
intal pantan dai fossâi, i nûi di polvar, i pinsîrs dal condotîr.. Sì, tu tu
leievis ma il scritôr, cun chel so scrivi al jere come une telecjamare li,
dongje di chê gleseute, su lis rivis di chês stradelutis... Al jere zaromai
tart, ma prin di lassânus tu nus às dit di scrivi alc inventant une patulie che
e les in zîr par la dimension dai libris a controlâ che la storie scrite intal
libri è fos in regule cu la conte dal scritôr stes.
Fûr de puarte di Onde Furlane jo e Cristina si vin
cjaladis e si vin murmuiât: “Zemût podìno mai scrivi alc, dopo nancje dôs oris
di lezion?"
Ancje a cjase o vevi mîl dubis, fintremai che intal
oredenadôr o ài viodût Federica che e diseve che di li a pôc e varès començât a
scrivi la conte de patulie: no mi soio butade a pes cun jê par sclarîmi i
scrupui! E li, come un mâc, tu sês intervignût tu cun: “Frutis lait a che tal
pagjine, no vês bisugne di cirî nuie!”
Mai tant ben, scuasi come il formadi su la
pastesute e inte joibe o vevi parecjade la mê prime conte cun te: tu tu mi âs
coret chel che nol lave e dât cualchi sugjeriment par insiorâle. O sin finûts
Federica, Cristina, Giacomo e jo parfin intal Messaggero Veneto par la to
iniziative su la olme de academiute di Pasolini e su di nô e di nô il
gjornalist Alberini al à fevelât di “giovanissimi scrittori”! Mi scjampave un
pôc di ridi cuant che o leievi l’articul parcè che, imboscade in mieç a
Federica, Cristina e Giacomo (lôr sì, zovins) e jere none Barbara e nissun di
lôr e nancje tu o vês pandût i miei lunaris!
Chest cors cun voaltris trê mestris, Franco,
Maurizio e Walter mi à viert il mont dai libris in lenghe furlane e spalancât
il porton, fin cumò restât sierât, dal scrivi in furlan fasintimi tornâ frute
cu la gjonde di podê lei e scrivi cu la lenghe che mi à simpri plasût ma no
vevi mai studiât. None Barbara us sgnache une bussadone intal cerneli e chest
mot sì, che al pues jessi di una “giovanissima scrittrice” cun dongje un
GRASSIE une vore bocon.
di Barbara Battel


text:
“Sacrabolt, e je ribaltade une coriere!” al disè il Checo sentât a lei il Gazetin te Ostarie di Lino. "Drece chel gjornâl, cjastron" i rispuindè l'ostîr.
A Checo no i leve jù di fâsi cjoli pal cûl cuant ch'al faseve fente di lei il gjornâl, ben cussient di no jessi inscuelât e di no savê pont di letare.
La scuele la veve sul stomi fin di frut e di cuant che in seconde elementâr, ch’a la faseve pe tierce volte, la mestre Curine a lu veve metût daûr de lavagne cun lis orelis di mus, a nol veve plui metût pît te classe. Par dî il vêr a no jere dome chê la magagne di Checo, parcè che lui al veve un altri bruseghin ch'a no i leve ni sù ni jù. Tes provis pe corâl de glesie, il mestri diretôr a lu veve scartât disintji:
"A no tu âs une buine orele pe musiche, ma orelis buinis par fâ muset, chel sì"
Ven a stâi: mus a scuele e orelis di purcit te corâl, i restavin pocjis sperancis par podê fâ alc di bon di grant.
Doi mestris ch'a i vevin segnade la vite, massime pes umiliazions viers i compagns di etât ch’a no pierdevin ocasion par coionâlu, tacant a cuarnâi e vuicâi tant ch’al fos un mus o ben un purcit.
Bon, il nestri a nol jere om di rindisi a fâ il bagul dal paîs par dute la vite, si che duncje al decidè di lâ a cirî fortune ator pal mont, e a la fin le veve fate pardabon, lavorant tant che un mus in Svuizare. Fate fortune, metût sù famee, i jere vignude un voie purcite di tornâ al paîs par fâ viodi a ducj che ancje i mus a puedin vê alc di dî. Si che duncje, comprade une vilute, al leve sù e jù cu la sô Audi de Svuizare a l’Italie, e par fâ viodi a ducj il so benstâ al leve di buinore a bevi il cafè e a "lei il Gazetin" là di Lino. Pecjât par chê maladete coriere ribaltade ch'a lu faseve tornâ indaûr tal timp, rionzint la fote des lengacis:
"Cjastron al è partît e cjastron al è tornât" i disevin.
Ma une dî, tant che Checo al leieve, al jentrà te ostarie un bocon di zovin ch'al dîs:
"Pai, mi paiaristu un tai ch'o ai di domandâti un consei", al disè, "E tu cui saristu" i clame Lino.
"Soi Jean Paul, fi di Checo, pene rivât di Gjinevre" i rispuindè.
"Pai" al le indenant il zovin, "o ai finît l'Erasmus al CERN e jessint ch'o soi laureât in fisiche des particulis, la Fabiola Gianotti a mi à domandât di restâ là vie a fâ il ricercjadôr, ce aio di fâ?
Dî dome che Lino e ducj i siei aventôrs a restarin cun tant di pipe, e je nome une part di veretât.
di Bepi Zefon


text:
martedì 3 aprile 2012
Buine Fieste Friûl!
venerdì 30 marzo 2012
ce vites …
sfumadure
il sacrifici di animâi in profierte a Diu al jere clamât olocaust: che in grêc al significhe robe brusade dal dut, come stabilît des leçs religjoses. Vuê e ven spes doprade in riferiment ai massacris tai cjamps di concentrament de seconde vuere. Ma al è un brut erôr, pardabon (ufierte a Diu?). Chê juste e je gjenocidi. Il concet di olocaust si adate invezit par ben al cantin in leture.
jentrade
Fîs di Diu, spanîts par un pôc, fîs dal Om cjapâts sù par nuie. Sumission al precet in chê volte e imponeve che l’unic confuart dai biâts al ves une trate obleade, complete e feconde: se di no, par lôr trasgressôrs, si saressin daviertes les puartes su eterni torment. Eros: il verp, ai ruspis proibît.
Bisugnave proferî fîs gnûfs al Altissim, braçs di scree a le Braide e cjar frescje al Nemì. Simpri in sacri di norme che al jentre il plui intim, in non di un Signôr, evocât in cjastì di ogni piçule magle: a stazâ dispietât ognidun in mancjance. Cence dûl o pietât. Le pôre cussì e à jemplât l’univiers.
E tu puare mari obleade al dovê, par che restin bonades le voes di chei altris (sint les tôs valutades simpri dome pecjât): di bessole tu puartis in tai mês il fagot, a fâ cont par lôr intai agns a vignî, za savint che ben poçs viodaran le durade, crevâts intal curt di dîs in vidriç. Tant e tant il coragjo ti sburte les ores.
Di stes le tô pietas ju ilumine ducj. Ju ame in scuindon, ju strenç in dolçôr, smenteant lunc il dî ogni stent e fadie. Tu mari puare, fachine de vite che une sorte cjanine e compense cun muart: ogni dì, in cidin, tu ripiis el to puest. In cidin tu subissis. In cidin tu sopuartis. E mute tu assistis al massacri presint dai tiei gnûfs inocents.
Storiute
Su mil fruts nassûts vîfs an murive tresinte, in chê volte. A cause des infezions, de debilitazion incjarnade, di umit e frêt tes cjases malsanes. Ma si rassegnin parcè “chel che al è disponût in cîl, al cunvigne che al sei.” Cuant che si dîs providence.
Tes veis dal invier si contin, in passade, les peraules di chê mari cjariade di fîs plens di fan: sintin les cjampanutes (chês piçules, che sunin le disparide dai fruts), si è sbrocade disint « li almancul el Signôr al à proviodût. Invezit culì nol proviôt mai ».
E nassin vecjos e patîts, pelosuts o cul mâl zâl. Bisugne batiâju di buride, parcè che cence, murint, e finiressin tal Limbo. Chei batiâts inte brute stagjon e dan une biele man a incressi le tabele, ma in compens e svolin drets in paradîs. Po se dopo le mari e vai, al è simpri cualchidun pront a dîsi « fâsint un altri, no! tu âs pûr inmò le fabriche vierte ».
E son strents in fasses, cun fûr nome il cjavut: cussì e vegnin sù drets! E le mari e pues dî « lu ai cjatât cemût che lu vevi metût jù ». Tal fratimp nol è che fos stade a fâ l’happy hour.
Ma e fâs di dut par vuardiâ les sôs creatures: in cjaristie di medisines, ur cûs su le maiute un biel cûr di stofe, cun dentri un tocut di cjandele (de Madone Cereole) un ramut di ulîf (de Domenie Ulive) e un got di aghe sante (benedide prin de Pifanie).
Le sanitât uficiâl si disinteresse de gravidance e dal part, delegâts a les comaris. Le glesie e à juste vietât ai miedis mascjos di assisti le parturient o le latoane, parcè che e je une ativitât impure, jessint impûr el cuarp de femine. Une volte i taliban ju vevin culì.
Dome el predi, tal câs, al pues lâ a dâ il vueli sant. Ce boncûr.
Le nassite istès e da dongje intal paîs motîf di ligrie, anunziât ancjemò des cjampanes: cuntun sun diviers. Cjampanutes di Sant Lenart / sunait di fieste e sunait fuart / che i vuestris glons a mil a mil / si spandin vie pal alt dal cîl.
Cuant che le gnot si spant intai cjamps par lâ a scrufuiâsi sui cops, les ultimes bores tal camin si ingrisissin in cinise. Inmò une cjalade al ultin de cove, compagnant chês sossedades cuntun cisic in seren: « e ven chê di Peonis / cuntun pâr di dalminonis / cuntun pâr di çuculuts / par indurmidî chei fruts … a glorie di Diu, ancje par vuê ! … e voaltris grancj vêso dite le orazion? sù cun me ... Paternoster … » - Paternoster, quit squit / e son trê dîs ch’a no lu ai dit / e se mê mari no mi da pan / no lu dîs nancje doman / cjo mo’ - cussì tu imparis.
Amedeo Giacomini (1939-2006), scritôr e poete di Varmo, premi Risit d'aur 1988, al à butât jù un preiere che tache cuntune invocazion: Signôr, ch’i tu nus âs fas nassi par câs / no volûs, che la fan, pai fîs, no si la vûl …
par finî cuntun invit: torne cajù tra nô, Signôr / torne: / tu sês perdonât…
di el fari
Etichetis: Contis, El Fari, Gjenar poetic, Gjenar romantic, Gjenar sociâl
lunedì 26 marzo 2012
L'apontament
Il marangon che al veve di vignî a scurtâ le puarte a lu veve clamât par rimandâ l'apontament e cussí lui nol veve bisugne di restâ a spietâlu. Miôr di cussì a no si pues. E vie lui al munizipi.
Al mucizipi al veve paiât il parcament par miezore ma devant dal sportel a nol jere il prin e il timp al jere passât plui svelt che il so turni. Varessial vût une multe tornant fûr?
- Uf, nuie multe!
Alore nuie porcos. Tirâ il flât e vie a fâ le file in pueste ma cheste volte al veve paiât il dopli e alore, nancje a fâlu a pueste, al veve stât le metât.
Miôr di cussí...
Aes 10 al sunave il campanel tal puarton dal so prin apontament.
Ma sune e risune, nissun nol vignive e al si jere sentât te machine a spietâ. Al veve vierzût le radio e po le veve studade par rispuindi al telefonin
...Osco, le colf, al veve dismenteât le colf! Jerie devant di cjase che spietave? No, vuê a no stave ben, a clamave par visâlu che no sarès vignude.
Miôr di cussi a si sclope... da ridi, ma vevial di anulâ l'apontament dal mecanic? Ma no, parcé? No vevial spietât lí avonde? Dopodut, se un al rive in ritart al à di assumi la sô falope. Al zirà la clâf par inviâ 'l motôr e al cjapà le strade par lâ dal mecanic. Se i lave ben al sarès rivât prin da l'ore.
Ma il lunis di buinore il trafic al é gnervôs, a volin ducj passà prime come se fossin ducj in ritart. Siché, par passâ ducj insiemet a nol passe plui nissun e al jere miôr clamà il mecanic par dî che al sarés rivât un tichinin in ritart. Vevial il numar? Osco di un...
Si, a lu veve si. Ma a pene fracât sul so non, il telefonin al si jere studât. Osco boie... Le batarie! Dio...
Miôr impiâ le radio che zuntâ alc altri e lí al sunave le ore dal gjornâl des 10.
- Cemût lis dîs? Ma ce osco di radio ise che lì?
Al stave par studâle di stice ma invezit al sclopà intune ridade da fâ voltâ il cjâf a ducj chei des machinis dongjie de sô.
Tant che al rideve, un ai veve fat segno cule man tal cerneli: Jerial deventât mat?
E lui ridint inmó di plui a i veve fat sí cul cjâf. Chel altri al veve alçât lis spalis malfidât fasintlu ridi inmó di plui. Ma parcé ridevial tant? Al veve a pene capît che a scomençave le ore d'Istât e alore nol jere in ritart ma in anticip. Ce ridi! Ce biel di podê tornâ indaûr cul timp!
Dome che pal apontament des 10 se prime al jere in anticip crodint che al jere in ritart, cumò al jere in ritart crodint che al jere in anticip !
di Jaio Furlanâr
Etichetis: Contis, Gjenar sureâl, Jaio Furlanâr
venerdì 23 marzo 2012
faliscjis
(onôr a Tranströmer) [1]
○
Le gnot e côr mute
tal cimiâ des sôs steles.
le jerbe e à frêt.
un vuic di lontan:
el cjan al drece une orele.
○
Femines cul doman
piturât su le muse
oms cun îrs
incjarnâts intes mans
gramules sclagnes
lune cjandide
○
I fruts e cressin ben planc
imparant rosade e zulugne
crodint inte pasche.
de basse i glons des cjampanes
a tramontan bacanades de zarde.
il doman al tâs cidin.
○
Le litorine e sdrondene le vôs
sul puint dal Ciman.
intai cjamps le vore si ferme
polente formadi une tace di neri
cuant che torne indaûr
l’antiûl al è biel che cjamât.
le prime stele si mostre esitant
○
Bisugne dâ a Diu
chel che al è sô
e a Cesar
dut chel che i ven.
al è simpri ce dâ a cualchidun:
nol è plui nissun
che al pari fûr i sensârs.
une stele e riduce a chê altre.
○
Il soreli al fas sierâ i voi a les cjases
le caroce si môf cun daûr une schirie
ognidun al conte le sô e ducj insiemi
e convegnin che al jere un bon om.
les roses dal cussin si parin in volte
- i fis ti son grâts- a ogni scjassade
e pierdin balsim - cun bruts e nevôts -
e finissin parsore a bramâ gnot o ploie.
el fûc.
○
No si viôt plui le Stradalbe tes seres d’Invier cence lune ni pôre
in cidin
- steles penzes come claps dal Tiliment fra Vençon e Bugnins -
un cîl cussì dongje parfin di ingrampâlu cui dêts!
intal scûr lusorôs di colôrs confûs cence timp
a scrivi baticûrs sbaliant ogni volte l’acent
prin di tornâ di ogni dì a fâ il Zîr des Crôs
tai cisics.
○
Carleto si è copât cu le moto:
une faliscje di avent le sô vite.
dopo il svolt i glons si distudin
e i pas e prein cule grave.
sui ciprès di san Zorç [2] e zornin i uciei di continuo.
une sustade e sfrenç i minûts
une grampe di tiere:
mandi Carleto
maman
○
Agnul Ringàn al sune le armoniche là che lu clamin
le fieste dibant i fruts che no balin e saltin insiemi
inocents ‘tor des steches ce sagre su l’arie dôs ore di fresc
- e viuuu, viuu, viu vau - Pipine ce fâstu âstu voe di balâ?
vie pai orts fra di lôr e sgurletin les lusignes:ce pensade che e àn vût par cjatâsi tal scûr.
di el fari
[1] Tomas Gösta Tranströmer (1931) premi Nobel 2011 pe leterature
[2] il cimitieri di San Tomâs
Etichetis: Contis, El Fari, Gjenar poetic
Iscriviti a: Coments al post (Atom)


text:
«Ma ce dal diaul…?!» i domandà la femine «No ti parie ore di finîle… piês dai fruts!»
«Sumo: e je la tradizion!» i rimbecà Pieri «Ca a son ducj che a fevelin a “american vie” come se a fos une novitât, ma dopo mai che in cjase mê si taie la coce pe vilie de gnot dai muarts».
E tra il rassegnât e il sustât, la femine lu lassà te cantine a consolâsi, rimirant chê coce bocone.
Al veve passade dute la buinore ator pal marcjât, fermantsi a cjalâ ogni banc di cocis, cirint la plui “juste” come che ur diseve a chei contadins, trasformâts in marcjadants cu la ultime mode dal chilometri zero. «Vele!» al veve berghelât: di chel zâl “just”, sglonfe e cun chês sgrispis su la scusse che a someavin fatis a pueste par fâ pôre.
Le veve comprade daurman e al jere stât ancjemò plui sodisfat leint sul scontrin dal contadin il non de aziende agricule “RobeBuine”: «E scuen vignîmi ben chest an!»
Cumò le veve li, sul taulaç de cantine, pronte pe trasformazion.
Le zirave par ca e par là... Sot de lûs de lampade al cjatà il profîl “just” e… Zac!: prime operazion, disvuedâle de polpe! Metûts in bande i “gnocs di doman” – «Joi ce bogns!» za si imagjinave sentât in taule – le cjapà par tacâ la ultime part, chê plui delicade.
Al veve za finît i voi e cuasi il nâs, che si fermà di bot, dopo vê fat un salt indaûr: «Orpo! Mi cimiistu?» i veve domandât, cjalantle di doi metris lontan… ma intun lamp al veve za tacât a ridi «Vonde turni di gnot par dôs seris di file!» E cence abadâ masse al veve tornât a tacâ la sô opare.
Finît di intaiâ l’ultin dinton di chê mascare orende, al scugnî clamâ la femine.
«Sumo Pieri, finissile di mateâ e ven sù che o ai pront il brût» i disè chê, ma no i rivà nissune rispueste.
Rabiose, come simpri cuant che le faseve cori dibant, si invià jù pes scjalis de cantine «Se cumò tu mi âs fat vignî jù pes solitis macacadis...»
Ma Pieri no i rispundè, ni al varès podût fâlu plui: sul taulaç e jere dome chê coce cuntune strane bocje di ridi, la miôr che al ves mai taiât: e someave propit… passude!
Conte n. 141


text:
La associazion irlandese Comhluadar, fondade intal 1993 par judâ lis fameis che a vuelin tirâ sù i lôr fruts par gaelic, e je daûr a cirî une aree abitative a Baile Átha Cliath / Dublin dulà meti adun une sorte di cuartîr là che il gaelic al sedi la lenghe di riferiment (Gaeltacht). Ancje cun chest fin, nol è tant che la associazion e à metût in pîts une cooperative imobiliâr. La zone dulà meti in vore il progjet no je stade inmò sielzude, ma si è daûr a cirî une aree ben servide dai servizis e dongje di une gaelscoil, o sei une scuele che e dopre l’irlandês tant che lenghe veicolâr. A son za cuindis lis fameis che si son fatis indenant par partecipâ ae iniziative e a rivin dutis de perifarie dublinese.
Font: Gaelport, 17/05/10


text:
Daûr di une inchieste publicade che al è pôc dal cuotidian La Vanguardia i catalans a pro de indipendence a son rivâts al 37% cuintri di un 41% che si declare contrari a cheste ipotesi. Il vantaç dai unioniscj sui indipendentiscj si à duncje sbassât al 4% cuant che intal Novembar dal 2008 al jere tor dal 14%. L’aument plui marcât dai favorevui ae indipendence – dal 22 al 35% – si lu à vût tra chei che par solit a votin socialist. Tra chei che a votin par chei altris partîts, invezit, la incressite e je mancul fuarte. La percentuâl plui alte di indipendentiscj (80%) si le cjate framieç di chei che a votin ERC. Tra chei che a votin CiU si è tor dal 40%, ma ancje tra chei che a votin pai popolârs si cjate un 10% di personis a pro de indipendence de Catalogne.
Font: Nationalia, 19/05/10


text:
Antîc Egjit
Cu la peraule Antîc Egjit si intint le civiltât svilupade intor a lis tieris fertilis dongje dal flum Nîl a scomenç da lis cataratis, dongje il confin cul Sudan, fin ae viertidure cul Mâr Mediterani in timps incredibilmentri lontans, a scomençâ dal 3300 p.d.C, fin al 343 p.d.C, cuant al piert le sô indipendence par man dai Romans.
Al è stât calcolât che la agricolture in chestis tieris e je praticade a scomençâ dal 6000 p.d.C. e je propit la presince dal flum a rindi pussibil la vite e lis coltivazions in une tiere pluitost desertiche, al è il motôr de civiltât che vivarà par tre mil agns, scuasit cence gambiaments. Lis aghis dal Nîl, cu lis lôr plenis, a puedin puartâ fertilitât, ma ancje distruzion, se no vegnin controladis in mût costant, e metudis vie par i periodis di sicitât. Al è par chest motîf che si sint le bisugne di un stât organizât, un stât che al puedi garantî la manutenzion di chês oparis di cui dipent la vite di ducj.
La bisugne di vê un stât che ministre lis oparis publichis (stuons e canâi), colegâts al Nîl, al puarte a la nassite di un dai prins stâs de storie, in tal 3300 p.d.C. I oms de lis tieris dal Nîl a imparin daurman a vivi sot le autoritât di un sorestant (periodi de formazion dai distrets). I distrets si dan cuintri e si alein jenfri di lôr par scuasit mîl agns, fint ae creazion di doi reams, l'Alt Egjit, in te basse, costituît de bande meridionâl de Vâl dal Nîl, e il Bâs Egjit, costituît de viertidure dal flum, che a vegnin unificâts in tal 3000 p.d.C., de bande di Menes, (scuasit di sigûr il faraon Narmer) re dal Alt Egjit, che al sarâ il primarûl da lis 30 dinastiis dal antîc Egjit. Jenfri i monuments pui cognossûts, a son di sigûr lis piramidis, tombis dai rês de III ae XII dinastie.
Lis piramidis pui famosis si cjatin a Giza, dongje la citât dal Cairo, la capitâl di vuê. La lôr grandece e testemonie la fuarce de organizazion dal stât egjizian, e trop che i egjizians vevin a cûr il crodi dal al dilà.
Le Piramide dal faraon Cheope, clamade ancje Grande Piramide, tombe dal faraon Khufu, cognossût cul non di Cheope e je le piramide conservade plui ben.
L'antîc Egjit jont il massim de sô fuarce e estension teritoriâl in tal periodi clamât Gnûf Ream (1567 p.d.C - 1085 p.d.C-), cuant che i confins dal imperi rivavin fin ae Libie, ae Etiopie e a lis tieris dal Orient di Mieç.
L'antîc Egjit al à cognossût ancje periodis di debolece e mancjance dal podê, come che al è sucedût in tai Periodis di Meçâns, cuant in tal seont l'Egjit ven invadût dal popul dai Hyksos.
Tabele dai contignûts
- 1 Cronologjie egjiziane
- 2 Periodi predinastic
- 3 Periodi Arcaic (I-II dinastie)
- 4 Ream Vecjo (III -VI dinastie)
- 5 Prin periodi di Mieç (dinastiis VII-VII-IX-X)
- 6 Ream di Mieç (XI - XII dinastie)
- 7 Seont Periodi di Mieç
- 8 Gnûf Ream (dinastiis XVIII-XIX-XX)
- 9 Tierç Periodi di Mieç (XXI - XXV dinastie)
- 10 Periodi Tard (XXVI - XXX dinastie)
Cronologjie egjiziane[cambie | modifiche il codiç]
Le storie egjiziane e je dividude in periodis difarents, ancjemò ogjets di studis de bande di studiôs e ricercjadôrs. Chestis periodis a son stâs otignûts tignint cont di acjadiments storics e de astronomie. Fin de antichitât si tegnin cont des dinastiis dai faraons, che a an governât l'Egjit.
- Periodi predinastic (prime dal 3200 p.d.C.)
- Periodi Arcaic (I-II dinastie) (3150 p.d.C. - 2700 p.d.C.)
- Ream Vecjo (III -VI dinastie) (2700 p.d.C. - 2200 p.d.C.)
- Prin Periodi di Mieç (VII - X dinastie) (2200 p.d.C - 2040 p.d.C.)
- Ream di Mieç (XI - XII dinastie) (2040 p.d.C. - 1790 p.d.C)
- Seont Periodi di Mieç (XIII - XVII dinastie) (1790 p.d.C. - 1540 p.d.C.)
- Ream Gnûf (XVIII - XX dinastie) (1530 p.d.C. - 1080 p.d.C.)
- Tierç Periodi di Mieç (XXI - XXV dinastie) (1808 p.d.C. - 672 p.d.C.)
- Periodi Tard (XXVI - XXX dinastie) (672 p.d.C. - 343 p.d.C.)
Periodi predinastic[cambie | modifiche il codiç]
Cun Periodi predinastic dal Egjit si intint le fase precedent ae formazion dal stât unitari egizian. Scomence de preistorie e rive fint al 3100 p.d.C. Il paîs al è dividût in doi, Alt e Bas Egjit.
Periodi Arcaic (I-II dinastie)[cambie | modifiche il codiç]
Cun Periodi Arcaic o ancje Periodi Thinite (dal non de citât di This o Thinis, citât di nassite dai prins rês) si intint l'arc di timp cuviert da lis primis dinastiis. Il periodi storic si vierç cu la unificazion dal Alt Egjit e Bas Egjit, i doi reams formâts dongje il cors dal flum Nîl, in tal periodi predinastic.
Il fondadôr de I dinastie al è il faraon Narmer, chel che dongje dal 3000 p.d.C, al unifiche l'Egjit. Cognossin il sô non par vie di une piçule taule doprade par il truc. Di chest periodi storic son lis tombis a mastaba, sarês a dî cu le struture a gradons, parsore la cjamare funerarie. Lis notiziis parsore i aveniments storics dal periodi son pocjis, cualchit iscrizion cjatade,che fevele di spedizions militârs te regjon dal Sinai, je le prove dal interès dai egjizians par cheste tiare.Pui siguris son lis notiziis dai trafics comerciâi cu Byblos. Za in epoche arcaiche, i egizians dopravin lis taulis dal arbul dal cedri par lis costruzions e par fâ taulis par scrivi. Di chest periodi e je le formazion de struture aministrative dal stât egjizian, fondade su le division dal teritori in unitâts clamadis nomos.
Dal pont di viste archeologjic, di chest periodi restin soredut tombis, scuasit dutis vueidis par vie dai laris. Di abitazions e palaçs nol è restât nuie, par vie de fragilitât dal materiâl di costruzions (lens e modons di pantan).
Ream Vecjo (III -VI dinastie)[cambie | modifiche il codiç]
Il fât pui cognossût di chest periodi al è la costruzion des piramidis, impuartant monument funerari dai rês di chest periodi storic. Di sigûr, la piramide e je la evoluzion de mastaba - le Piramide di Djoser - o ancje cognossude come la Piramide a gradons; nol è altri che un cicli di mastaba metudis une parsore chê altre. Lis piramidis vegnin costruidis simpri in chest mût, cualchidune ven bandonade prime dal finiment de costruzion (forsit, par vie de muart dal re). La piramide dal faraon Snefru e mostre une carateristiche a vonde strambe: tal mieç de sô costruzion, par vie dal cediment de struture, l'angul al ven ridot. Il risultât al è une piramide une vore origjinâl. Lis piramidis plui cognossudis a son la grande piramide dal faraon Khufru, cognossût di plui cul non di Cheope, le piramide dal faraon Khefren, chê dongje de Sfinge, e la piramide dal faraon Mikerinos.
Par un grum di timp si è crodût, forsît a cause des contis dal storic Erodoto, che par la costruzion des piramidis, a vegnivin doprâts sclâfs caturâts in bataie, ma cumò ducj i studiôs a son sigûrs che par la costruzion des piramidis a forin doprâts operaris specializâts, che in te stagjon de inondazions a lavoravin ae costruzion des piramidis. Chescj operaris a vegnivin paiâts cun farine, vuardi e robe di mangjâ (i bêçs no esistevin ancjemò). In chest periodi, i egjizians metin a pont lis primis tecnichis di imbalsamazion.
Prin periodi di Mieç (dinastiis VII-VII-IX-X)[cambie | modifiche il codiç]
In chest periodi, il stât egizian si disfuee. I governadôrs provinciâi a deventin simpri plui indipendents. Menphi al piert impuartance in tai confronts di Heracleopolis e daspò di Tebe. Lis notiziis di chest periodi storic son pocjis. Di sigûr si sa che princips tebans decidin une gnove unificazion jenfri il 2200 p.d.C e il 2050 p.d.C.
Ream di Mieç (XI - XII dinastie)[cambie | modifiche il codiç]
Atôr dal mieç de XI dinastie, l'Egjit al torne a jessi unificât par man dai rês de citât di Tebe. Chescj rês a cjapin il puest dai sovrans de dinastiis precedentis. In tal Ream di Mieç, che al comprent la XI e XII dinastie, l'Egjit al slargje il so rai di azion, par lâ fûr de Vâl dal Nîl. I interès egjizians si puartin fin ae Sirie e ae Palestine, rivant fin al flum Litani. La capitâl e ven spostade de citât di Menphi ae citât di Ivy Tawy, fondade apueste te regjon dal Fayum, ancje se il centri dal podê al reste a sud di Tebe. Jenfri i rês pui impuartants si puedin cjatâ: Sesostris I, Sesostris II e Amenemhat III. Atôr dal 1800 p.d.C., l'Egjit al torne di gnûf tal periodi di instabilitât, caraterizât da reams di pocje durade (XIII dinastie). Chest periodi al è cognossût come Seont Periodi di Mieç. Il decjadiment de unitât nazionâl al puartarà al podê rês di origjinariis dal popul dai Hyksos.
Seont Periodi di Mieç[cambie | modifiche il codiç]
Il seont periodi di mieç al comprent lis dinastiis XIII, XIV, XV, XVI e XVII. Dal pont di viste cronologjic, chest periodi al va dal 1790 p.d.C. fint al 1530 p.d.C. Il parcè di tancj rês che an governât in chest periodi al è dovût ae framentazion dal ream. No si sa il parcè de framentazion dal fuart ream unitari. Chel che si sa al è il fât che, in pôcs agns, tal scomençà de XIII dinastie, la unitât dal stât si romp, e la regjon de fôs dal Nîl, viôt le vignude di popolazions di origjine semite, cognossûts cul non di Hyksos, vignûts da est. Une volte stanziade, cheste popolazion e rivarâ a cjapâ il control de regjon, a puartâ la capitâl te citât di Avaris, e sdramassâ i rês de XIII ocupants le citâts di Menphi e Ity Tawy intor dal 1674 p.d.C. E sarà la prime volte che l'Egjit al ven ocupât da popolazions forestis, che daran vite ae dinastiis XV e XVI. In chest periodi, ancje la Nubie e devente indipendent, sot une dinastie aleade dai Hyksos. La lote par la liberazion dal Egjit, ancjemò une volte e ven puartade indenant dai rês di Tebe, che daran vite ae XVII dinastie.
Gnûf Ream (dinastiis XVIII-XIX-XX)[cambie | modifiche il codiç]
Chest periodi comprent lis dinastiis XVIII, XIX e XX. Al dure dal 1530 p.d.C. fin al 1080 p.d.C. In chest periodi l'Egjit al slargje il so control politic e militâr al di fûr dal teritori naturâl dal Egjit, e al jentre in contat cun altris popui (Itîts) dal Orient di Mieç. La XVIII dinastie e je la prime dal gnûf ream. Une volte parâts vie i Hyksos, i rês di Tebe a cjapin di gnûf il control dal Egjit e de Nubie, fin te cuarte catarate dal Nîl. Par evitâ di jessi tacâts a orient, i rês di Tebe a slargjin il control ancje in tes tieris dongje il flum Eufrate, tiere dal popul itît, a traviers di un sisteme di funzionariis statâi. Il periodi dal gnûf ream al fo un periodi di grande prosperitât par l'Egjit. Cu la trasformazion de citât di Tebe in capitâl dal ream, i predîs dal diu Amon a scomencin a vê simpri pui podê e impuartance, lant in contraposizion cul podê reâl. Il faraon Amenofi IV al è il prin a cirî di ridûsi il podê dai predîs di Amon, introdusint in te vision religjose egjiziane, il diu Aton, divinitât solâr. Amenofi IV al gambie ancje non in Akhenaton, e puarte la capitâl in te citât di Akhet-aton, costruide par lui. Il zovin faraon Tutankhamon, fi di Akhenaton, al scancele la riforme religjose dal pari e al puarte une altre volte la capitâl a Tebe. Tutankhamon al jere une vore zovin, e facil di manipolâ de bande dai predîs di Amon, che lu vevin elet faraon. Cu la XIX dinastie, che includeve i faraons plui famôs come Ramses I e Ramses II (faraon vincidôr dal popul itite in te bataie di Qadesh), semeave che il podê dai faraons al jere in belance cul podê dai predîs di Amon, ma in te seconde part de dinastie i predîs di Amon ciririn une altre volte di sorplantâ i faraons. Di grande impuartance al fo il faraon Ramses III, che rive a dore di fermâ il popul cognossût come Popul dal Mâr che al voleve sviersâ l'Egjit, come a vevin za fât i Itîts. Le dinastie si siere cun faraons masse permissîfs cui predîs di Amon. Chest ategjament dai faraons al puartarà a une gnove division dal Egjit che durarà plui di cuatri secui.
Tierç Periodi di Mieç (XXI - XXV dinastie)[cambie | modifiche il codiç]
Za tal finiment de XX dinastie, intal ream dal ultin faraon di cheste dinastie, Ramesse XI, il podê dal re al cjape un colp vonde dûr par vie de situazion vignude a creâsi in te regjon a tôr di Tebe indulâ Herihor, daspò jessi divignût Prin Profete di Amon, rind ereditarie cheste cariche, cjapant ancje i titui riservâts ai faraons. Il fondadôr de XXI dinastie Smendes al jere stât prime visir di Ramesse XI, acete chest gambiament, regnant da Tanis parsore il Bas Ream e di une bande di chel di Mieç. Le situazion reste cussì par scuasit dute la XXI dinastie cence fastidis, ma la diminuzion dal podê reâl al puarte ae nassite di principâts, de bande da lis popolazions libichis jentradis tal teritori come presonîrs di vuere tal timp di Ramses III e devetâs soldâs mercenariis. Par chest motîf, la XXII dinastie e ven clamade ancje dinastie libiche, par vie dai sovrans di origjine libiche, che van a stâ atôr de citât di Heracleopolis Magna. Cheste dinastie e puarte il titul di Prin Profete di Amon sot il lôr podê, e e slargje la politiche di espansion in te regjon de Palestine. Ma ancje se l'inizi al jere bon, il podê ven dividût cu il consei dai predîs di Tebe, e cu i principâts dal Egjit di Mieç. Le dinastie XXV, di origjine nubiane, e cîr di unificâ l'Egjit, ma vegnin vinçûts in bataie dai Assiros, che a vevin invadût l'Egjit, e daspò dal prin faraon de XXVI dinastie. Il Tierç Periodi di Mieç al va dal 1070 p.d.C al 556 p.d.C.
Periodi Tard (XXVI - XXX dinastie)[cambie | modifiche il codiç]
In chest uldin periodi de storie egiziane, il podê al va de regjon di Menphi, al Bas Egjit. Il periodi tard al scomence cu la dominazion di un popul forest, i Assîrs, che za a controlavin la zone dal Nîl, sdramassin in bataie l'ultin faraon de XXV dinastie in tal 656 p.d.C.. In tal 653 p.d.C. Psametek, che tirave lis impuestis par cont dai Assîrs, al rive a slontanâ i forescj e a controlâ di fat dut l'Egjit, scomençant cussì il periodi tard. Sot Psametek II e il faraon vignût daspò di lui Nekau, al semeave che l'Egjit al fos tornât ai splendôrs dal periodi dal Ream di Mieç. La rinassite, sedi politiche che culturâl, e dure scuasit un secul, fin cuant che in tal 526 p.d.C. l'imperi persian, che al veve cjapât il puest dai Assîrs, al slargje le sô dominazion in te Vâl dal Nîl. Dal 525 p.d.C. al 402 p.d.C. i sovrans de Persie a cjapin ancje il titul di Rês dal Egjit formant chê, seont Maneton, e je la XXVII dinastie. Ma il guvier dal Egjit al ven tignût da comandants incjariadis dai rês persians. In tal 402 p.d.C un riviel, associât ancje a un moment di particolâr debeltât persiane, al puarte di gnûf al podê i rês egjizians e a jessi indipendent, ma no rive a tornâ e jessi il stât fuart di prime. La indipendence e dure fint al 342 p.d.C., sot i rês de XXVIII, XXIX e XXX dinastie. Une volte che il faraon Nectanebo II al ven vinçût in bataie dal re Artaserse, finide di fat la indipendence dal Egjit, e bisugnarà spietâ doi mil agns par che un egjzian torni al guvier te Vâl dal Nîl. I rês che an governât l'Egjit fin ae concuiste macedone dal 332 p.d.C. a son stâs mitûts te XXXI dinastie, introdote dai storics di vuê.


text:
Liste di Stâts dal mont
Cheste e je une liste par ordin alfabetic dai stâts dal mont. Ca a son includûts i 191 stâts che a son membris de Nazions Unidis plui Taiwan, la Citât dal Vatican e la Autoritât Palestinês (che e à dome un ricognossiment parziâl).
Par une liste di teritoris dipendents di altris stâts o ocupâts militarmentri cjale invezit: Elenc dai teritoris dipendents
A[cambie | modifiche il codiç]
Afganistan - Albanie - Algjerie - Andorra - Angole - Antigue e Barbude - Arabie Saudide - Argjentine - Armenie - Australie - Austrie - Azerbaigjian
B[cambie | modifiche il codiç]
Bahamas - Barein - Bangladesj - Barbados - Belgjiche o Belgje - Belize - Benin - Birmanie - Butan - Bielorussie o Russie Blancje - Bolivie - Bosgne-Erzegovine - Bozvane - Brasîl - Brunei - Bulgarie - Burkina Faso - Burundi
C[cambie | modifiche il codiç]
Cambogje - Camerun - Canadà - Cjâf Vert - Cechie - Centrafriche - Çat - Cine - Chenie - Cîl - Cipri - Colombie - Comore - Republiche dal Congo - Republiche Democratiche dal Congo (ex Zaire) - Coree dal Nort - Coree dal Sud - Cosachistan - Chirghizistan - Cueste d'Avori - Cueste Riche - Cravuazie - Cube
D[cambie | modifiche il codiç]
Danimarche - Dominiche - Republiche Dominicane
E[cambie | modifiche il codiç]
Ecuadôr - Egjit - Emirâts Araps Unîts - Eritree - Estonie - Etiopie
F[cambie | modifiche il codiç]
Fizi - Filipinis - Finlandie - France
G[cambie | modifiche il codiç]
Gabon - Gambie - Georgie - Gjermanie - Gane - Gjamaiche - Gjapon - Zibuti - Gjordanie - Gnove Zelande - Grecie - Grenade
H[cambie | modifiche il codiç]
I[cambie | modifiche il codiç]
Il Salvador - Indie - Indonesie - Iran - Irac - Irlande - Islande - Israêl - Italie - Isulis Marshall
K[cambie | modifiche il codiç]
L[cambie | modifiche il codiç]
Laos - Lesoto - Letonie - Liban - Liberie - Libie - Liechtenstein - Lituanie - Lussemburc
M[cambie | modifiche il codiç]
Macedonie - Madagascar - Malawi - Malaysia - Maldive - Mali - Malte - Maroc - Mauritanie - Maurizius - Messic - Micronesie, Stâts Federâts di - Moldavie - Muini, Principât di - Mongolie - Montenegro - Mozambîc
N[cambie | modifiche il codiç]
Namibie - Nauru - Nepal - Nicarague - Nizar - Nizerie - Norvegje
O[cambie | modifiche il codiç]
P[cambie | modifiche il codiç]
Paîs Bas - Pachistan - Palau - Panamà - Papue Gnove Vuinee - Paravuai - Perù - Polonie - Portugal
Q[cambie | modifiche il codiç]
R[cambie | modifiche il codiç]
Ream Unît - Romanie - Ruande - Russie
S[cambie | modifiche il codiç]
Sant Cristoful e Nevi - Sante Lucie - Sant Vincent e Grenadine - Salomone - Samoe - Sant Marin - Sant Tomâs e Princip - Seisjel - Senegal - Serbie - Siere Leon - Singapôr - Sirie - Slovachie - Slovenie - Somalie - Spagne - Sri Lanke - -Stâts Unîts di Americhe - Repubbliche Sudafricane - Sudan - Suriname - Svezie - Svuizare - Swaziland
T[cambie | modifiche il codiç]
Tagichistan - Tailandie - Taiwan - Tanzanie - Timor Est - Togo - Tonga - Trinitât e Tobago - Tunisie - Turchie - Turcmenistan - Tuvalu
U[cambie | modifiche il codiç]
Ucraine - Ugande - Uruvuai - Uzbechistan
V[cambie | modifiche il codiç]
Vanuatu - Citât dal Vatican - Venezuele - Vietnam - Vuatemale - Vuinee - Vuinee-Bissau - Vuinee Ecuatoriâl - Vuiane


text:
Internet
Internet (pr. Ìn-ter-net, dal latin inter, fra, e l'inglês net, rêt), in curt ancje Net al è un sisteme mondiâl viert a ducj di rêts conetudis di ordenadôrs che a comunichin tra di lôr par mieç dal standard Internet Protocol (IP). E je componude di tantis rêts comerciâls, academichis, domestichis e governativis plui piçulis. Internet al traspuarte diviersis informazions e servizis, come la pueste eletroniche, lis chats, lis pagjinis web e altris documents dal World Wide Web.
Al contrari dal pensîr comun, Internet e il World Wide Web no son sinonims: se Internet e je une colezion di rêts inter conetudis, leadis di fîi in ram, fibris otichis, e vie indevant, il Web e je une colezion di documents inter conetûts, colegâts di leams ipertestuâi e URLs.
La storie[cambie | modifiche il codiç]
Internet al è nassût intai agns Sessante pes esigjencis militârs dai Stâts Unîts: si jere tal plen de Vuere frede e si veve bisugne di une rêt che no fos centrâl, ma cun plui ponts di acès e che podès lâ indevant ancje se un dai siei elements al fos stât eliminât. Cheste prime rêt e cjapave il non di ARPANET e funzionave dome jentri dai Stâts Unîts; ae fin dai agns Setante si slargjà ancje a cualchi paîs european, e tal 1980, cu la definizion dal Transmission Control Protocol (TCP) e dal Internet Protocol (IP), lis basis ancjemò vuê de rêt, si fevele di Internet. Il World Wide Web, ch'al rapresente ce ch'o doprin principalmentri vuê in Internet, al nas uficialmentri tal 1992, cuant che il ricercjadôr dal CERN Tim Berners-Lee al definì il protocol HTTP (HyperText Transfer Protocol). Subit daspò di cheste date e vignì fûr il prin sgarfadôr (browser), Mosaic .
Principâi servizis disponibîi su Internet[cambie | modifiche il codiç]
- World Wide Web
- TCP/IP
- FTP (o ben File transfer Protocol)
- Gopher
- Pueste eletroniche (o Email)
- Liste di distribuzion
- Newsgroup
- Telnet
- Webcast
- File sharing (Condivision di file)


text:
A
van indenant intal Paîs Basc lis protestis cuintri de condane a sîs
agns di preson par siet fantats leâts ae organizazion
indipendentiste Segi. La lôr condane, di fat, no diven di episodis
di violence, ma dome de lôr ativitât politiche. A Gasteiz, là che
a son a stâ trê dai zovins condanâts, si à tornât a proponi il
cussì clamât “mûr popolâr”, o sei une sorte di cjadene umane
ator de persone che e à di jessi arestade. Par rivâ a arestâ i trê
fantats, la polizie e à atacât in maniere brutâl chest mûr uman
lassantsi daûr uns 70 ferîts e arestant altris 20 personis.
Font:
Naiz:,
18/05/15


text:
Cinc di matine sul antîl di cjase.
No si decît a plovi,
No si decît il timp metint lis çavatis cul dêt.
Poiât sul pedrât
Si disfrede svelt un libri
Di poesiis e un tè.
Si mudarà in aghe flape il nûl,
E il dûl di un folc pal ton,
Clamât sassin cence colpe ne pecjât,
Al jemple lis pocis e la ghigne sclagne
Da lis cjariadoriis.
La bissebove, la balfuerie,
Inneade la grame e la salate
A involuce intun fasolet celest
La cise dai morârs.
Trop biel il nerum puntinât des moris?
Trop bon?
Al dure pôc, nissun lu gjolt.
Ma chel biel al è cence
Cence misure.


text:
Il torment di Sant'Antoni, di Martin Schongauer (1448-1491), incision,
Il torment di Tonin
A jerin mostris, demonis, besteatis, creaturis stomeosis e cence dignitât.
Tony aromai al jere sigûr: chel martueri al deve vite e dutis lis sôs pôris.
Severin i poiave une man su la spale, lenzintlu cu la sô nape snacaiose; Amilcare i tirave la siarpe, ridint e sbladacjant, intant che Tite lu judave, fasint sbati la piel flape e grispose dal cuel e dai smursiei. Gjise, cul so viziat di meti lis mans in muse, e Gjelindo, cun batudis di sarcasmi che a parevin bastonadis, a metevin adun chel assedi. Cuant che ancje la gnagne Armide si jere metude dongje, picjantsi intun braç cu la sô puce di frait, al crodè di jessi tornât indaûr di desenis di agns, cuant che lu clamavin Tonin e lui, muson e sgardufît, al passave lis zornadis a torzeon pal paîs.
Inmaneâ chel ridicul davoi, chel gustâ jenfri parincj, par festegjâ che al jere tornât dal Texas, no jere stade par nie, ma propit par nie, une buine idee.


text:
- Sul ôr de strade
- Sfodrât di pensîrs
- La pipinate
- Muscli, pipinuts
- Menant la code
- In zâl, ros, vert, blu
- Lune Mezane
- Mi àn spaurît
- La pipinate
- Jenfri lis spinis
- Soi lât a cagâ
- Sghindi lacais
- s'an i pîts in muel
- Sclape la muse
- burascje di Mai
Haiku e poesiis
Se no savês ce che a son i Haiku, lu ai spiegât intun articul, ma si cjate dapardut. Se no vês provât a scriviju, forsit, no savês che par furlan a torni a cjapâ un metriche e une capacitât di strucâ che, par gno cont, ju svicinin une vore ae essenzialitât gjaponese, e in ogni câs ju puartin a jessi une vore plui biei di chei par talian. Il furlan al pâr jessi lenghe ideâl, par cheste poesie curtissime.
E se o cumbini, i miei, ju met ancje cu la foto che ju à stiçâts.
Poesiis invezit no 'nt scrîf. O varai metudis adun trê o cuatri, te me vite, che si puedin clamâ cussì. Il rest a son pensîrs che a cjapin la forme di peraulis e si viestin ben. Ve chi, a son propit di clamâ cussì: peraulis vistudis ben e framieç cualchi pensîr.
Iscriviti a: Post (Atom)


text:
Vuê e je la zornade decisive.
O ai cjapât feriis di pueste par fâ chel lavôr achì. Vuê e doman.
Il programe al è, la ju in tarde matine a Prata di Pn. comun numar doi. E dopo vê provât ducj i 10 nons di Prata (e vilegnove, e ghirano) là a Porcie, e podopo, a sere tornâ a Prata par tornâ a provâ.
Ae fin de zornade tirâ i conts e viodi.
Poben, chest ce che al è sucedût.
1) ghiran. paîs mai sintût in vite mê. O cjati la mari dal interessât. i lassi il numar, lu si cjate dopo sîs e mieze siete... bon, vie cul prossim paîs, Vilegnove.
2) vilegnove. achì pensavi di vê dome doi di lôr. Il prin o cjati la cjase, ma la puarte e je un puartoncin di len. di dentri si sint musiche. o suni, une volte, dôs. insome. o nol sint o nol ûl sintî. la musiche però mi pâr buine. Rock agns setante, mi pâr, al à bogns guscj, se al è lui. podarès scrivilu sul cuistionari, ma no lu domande. pecjât... o voi la di chel altri.
3) vilegnove. Chest o fâs une fature bestie a cjatâlu. O ai zirât un cuart d'ore. al è il numar 18, al è il 24, tal mieç e je une cjase ma cence numar. o suni un pâr di voltis. nuie. voi su e jù. nuie. denant al è un nezozi di eletroodomestics. ce fasio? jentrio a domandâ? intant doi cjans cuiets come il kraken a van indenant a manifestâ la lôr gjonde. fintremai che a vegnin fûr mari e fie di una cjase al numar no si sa cè e i domandi. Ma al è clâr dulà che o cjati cui che mi covente! dentri tal negozi di lavatricis! stupit jo a no pensâi prime. claramentri chi cjacarin ducj talian. nol à timp. stoi cjariant... sì, o ai viodût, doman? mmm no mi va ben ma i dîs di sì. Aes 11 e mieze. pobon, o vevi voie di lâ sù plui tart... nuie, o restin dacuardi cussì e o voi... niente di fatto. :(
4) prata. o provi une cuntun non che no devi jessi masse taliane. difat no lu è. però e je cjase. jê l'om e une vore di altris... e je zentile. mi capìs une vore bene e mi dediche mieze ore (si stâ al minim mieze ore, e no 20 minûts) e o scuvierç che l'appolo al è il dialet de costa d'avorio. Nô o vin furlan talian, lôr a àn appolo-francês. almancul vuê o ai alc di salvâ. ancje trop che a puce dut, li dentri, un odôr che no capìs ma che nol fâs par me, ma insome. al è il prin cuistionari de zornade, il numar 4.
5) prata, ma in cûl al mont. un cjasâl tal mieç dai cjamps. o fâs amicizie cun sô pari. il fi al è a vore pai cjamps. o in fabriche. nol sa, i lassi il numâr. mi domande se ae fin o ai di vendi alc. i spieghi di no. nol è convint. al à fat il militâr a udin e al sa dî mandi. o tornarai, i dîs.
6) prata, stesse vie di un di prin, li che o ai fat. o rivi a cognossi prime la mari, dopo l'om. la fie e reste platade in cjase. l'om mi dîs che o pues lâ dome in sô presince (no dubiti, soi biel come il soreli, probabil che i varès taconade femine e mari dut un colp) pecjât che cumò lui al à di lâ a vore, fasin usgnot dopo siet e mieze... mmm no, anzi, no usgnot (nol podeve) ti clami jo, lassimi il numar. i lassi il numar. nol clamarà.
7) secont cuistionari. una insegnante precarie plui o mancul de mê etât che insegne lenghis. la figate e je che a sarès stade perfet se il cuistionari al fos stât sul ûs dal venit. no interesse. mieze ore e fate. numar doi de zornade. in trê oris e 120km
8) prata. cjase normâl, nol rispuint nissun, o lassi il biliet.
9) a chi si rît. mi àn dât l'indiriz cence numar di cjase. sperin che al sedi intune vie curte... macchè, lungje doi chilometros. o ai domandât che mi dedin il numar, ma nissun mi à cagât ancje chi. e dopo un al à di meti impegn... poben. o ai simpri vût ampie capacitât di problem solving ven a stâi che o tachi a cjaminâ pe vie, cu la pipe e la lint di ingrandiment. o ai un indizi: il non al è plen di k e di u, e al finis cuntune consonant. o cîr un neri. o cjati une cjase indiziade. o domandi a une siore che passe. Si, mi dîs, li son plen di indians... BINGO! o voi a lei i campanei... nuie! mierde. pobon,. provi a cjaminâ ancjemò... e ve li che o incrosi un neri in machine. Al è di là che al è vignût. o voi, o cîr e ve che mi cole il voli suntune cassete de pueste. a penarel al jere scrite une robe che podeve someâ chel cognom... o suni, e nol è nissun. ma o soi cuasi sigûr... al jere chel che o ai incrosât! si no altri o ai scuviert il non.
10) ultin di prata, chel altri cence numar. ancje chi al è impussibil cjatâlu, a meno che no si vedi un cûl stratosferic, e jo, in gracie che a son dôs setemanis che no voi a cori, lu ai! lu cjati al tierç condomini che o cjali. al ven fûr e al è un cun cualchi probleme (mi pâr un down, a viste) però al è lui. mi domandi ce raze di sfighe cuant che o ven fûr la sôr, modello iene, che mi dîs che no à intenzion di fâ nuie e che e je la curadore legâl e bla bla bla. poben, amen. Pecjât par il spreco di cûl. O incassi il gno prin rifiut.
Soi un pôc smonât. Un pôc tant. Ma provin a porcie. però cumò us al à fâs curte.
1) porcie. nuie, nol è nissun.
2) porcie. no esiste nancje la vie!!! no sul gno navigadôr, almancul.
3) porcie. e je talmentri fûr porcie che de cjase di prin a son siet km! la siore no je. almancul cheste e je la uniche che mi clame, par dîmi che no à timp, ni a pense di centrâ cun cheste robe. Jê e je venite, punto.
4) nol è nissun.
5) no cjati la cjase. no, sul serio. no soi rincoionît. 40 al è, 40A al è. ma il 40 B... no, nuie. o suni il campanel al 40A, o domandi a une siore se sa dulà che al è il 40B, o se cognos chê persone. No une no chê altre, mi dîs. Mi tocje lassâ pierdi e lâ vie.
6) nol è nissun.
7) o cjati la mari, il fi lu si cjate dome sul misdî, doman... si, cioè no, par chè sul misdi o varès di là dal unic apontament, a prata. ma a chest pont o ai cjapât la mê decision.
VONDE.
Par fâ 5 cuistionaris o ai fat 314 chilometris, spindint 21.1 litros di benzine, e 13 oris di lavôr, plui 2 de murose che mi à judât a cirî in internet indirizs e numars di telefono. su 37 tentatîfs a son saltadis fûr 5 intervistis e 2 refudadis (che no valin, eh). Cuntun calcul matematic, moltiplicant par 6 (jessint che 'nd ai di fâ trente) al salte fûr che o varai di fâ plui di 1800km e quasi 80 oris di lavôr.
Une spese di 1000 euros e plui a front di mancul di 700 che o vignarès a cjapâ.
Mi displâs. Probabilmentri lis intenzions organizativis a volevin fâ par la miôr, ma no è une situazion gjestibile. Se o zontais che o ai sputanât feriis e timp e benzine par fâ chel pôc che o ai fat, disin che no mi sint in colpe. Cun cheste o moli dut e finide chi.
Cheste modalitât organizatîve no à nissun sens. Mi displâs.


text:
Ai 23 di Mai, in ocasion de lôr fieste nazionâl, si son dâts dongje a Bucarest membris e rapresentants des comunitâts arumenis de Romanie. A vierzi lis celebrazions e je stade la Assemblee gjenerâl de comunitât arumene che, sul finî dai siei lavôrs, e à fat bon un document che le impegne a lâ indenant cu lis azions par difindi e promovi la lenghe e la culture dai arumens, ma soredut a lavorâ par otignî il ricognossiment di minorance nazionâl che fin cumò no i è stât dât. Pal guvier di Bucarest, di fat, l’arumen al è dome un dialet dal rumen. Ae celebrazion a àn partecipât ancje rapresentants istituzionâi di altris comunitâts e arumens che a vivin intal forest.
Font: Eurolang, 29/05/09


text:
Il sassinament di Aslan Zhukov, membri di prin plan de organizazion zovanîl circasse Adyghe Khase, al riscje di fâ sclopâ lis tensions etnichis in at inte Caracie – Circassie, une des republichis caucasichis de Federazion Russe. Lis autoritâts a fevelin di un omicidi leât al ambient di lavôr dal zovin, ma a son in tancj a pensâ che il sassinament al divegni des denunciis sul aument de violence tra lis diviersis comunitâts che Zhukov al veve fat plui voltis. Za di timp i circàs, che a son sù par jù l’11% de popolazion de republiche, a lamentin une condizion di minorizazion e chest omicidi al podarès tornâ a stiçâ la domande par otignî une republiche autonome proprie.
Font: Nationalia, 18/03/10


text:
Dai 3 ai 7 di Mai, inte val di Fasse, si è davuelte la prime edizion de “Aisciuda Ladina” (Vierte Ladine): une manifestazion a pro de lenghe metude adun dal Comprensori ladin, intune cu la Union di Ladins, la scuele e l’Istitut Cultural de Fascia. La iniziative e riclame in maniere ideâl la prime manifestazion rivendicative dai ladins metude adun ai 5 di Mai dal 1920 sul Jouf de Frea. Propit inta chê ocasion e sarès nassude la bandiere ladine. Dilunc vie de setemane a son stâts metûts adun cetancj moments par valorizâ la identitât ladine, a tacâ propit de lenghe. Un puest di prin plan te iniziative lu àn vût lis scuelis de valade, dal moment che, in plui di cjalâ ae identitât e ae storie de comunitât ladine, si à volût fâ il pont su lis prospetivis che i ladins a àn tant che popul. La manifestazion e à ancje ufiert la pussibilitât di confrontâsi cun chês altris comunitâts di lenghe ladine, o sei furlans e grisons.
Font: La Usc di Ladins, 02/05/09


text:
figure di compagnament: Zinaida Serebriakova, Self-Portrait, 1911
mercoledì 10 luglio 2013
suspîrs cence respîr
figure di compagnament: Zinaida Serebriakova, Self-Portrait, 1911
4 coments:
-
-
Mi par che tu nus fasis simpri gustà le poesie, parcè che par te nol è nujaltri.
O rivi a capì dome cussì, mi displâs sa jè puaretât, ma ciascun dal proprio cuore l’altrui misura.
- 10/07/13, 15:03
- Galliano ha detto...
-
Tu tu sês un passadôr che nus traghete viers rimis "in crescendo" come chestis. Ae seconde leture co fasei di "Suspîrs cence respîr" le leiei come che e fos une poesie, unevore dense e al stes timp lizere e svoladice come une pavee.
Ti saludi.
Galliano
- 12/07/13, 04:13
-
-
chest secont coment mi à fat capi biadelore ancje il prin: se la man e fos la stesse. duncje o soi content che la conte e sedi stade lete come poesie (par dreçâsi almancul un ticut, de prose prosaiche de cuotidianitât, forsit ?)
si invezit e fos un’altre, ve ca il gno dubi ator dal prin. parcè che Rodope e veve un brut grop sul stomi cuant che e à dit, juste apont: «ognidun al stime chel altri cul braçolâr dal so cûr».
e jo o speri propit che a nissun in vegni un, leint lis contis. e culì e cole a plomp l’imagjin de pavee
graciis
dal passadôr
- 12/07/13, 09:39
-
-
O forsit al è un altri sclariment.
Va lâ dilung cun le tô poesìe.
Parplasè.
Graciis a ti!
- 12/07/13, 11:56


text:
sabato 2 aprile 2016
Contecurte Day - la disfide
3 coments:
-
-
Gelo, prin o dopo la braùre e salte fûr. "Contis di famee" a meretin di svolâ vie pal mont. Parcè no provà cun Friuli nel Mondo, che cumò cun internet a si compre di dut e par dut? Bepi
- 02/04/16, 17:48
- gelo stellato ha detto...
-
a viôt che ti è propit plasût :) cjale, tu mi dâs une vore di sodisfazion :)
Si, viodarin di fâ svualà alc pal mont prin o dopo, tu âs reson
- 02/04/16, 17:51
- Luciano Marinig ha detto...
-
Sant Simon,fieste de patrie dal friul,cu le capacitat e braure di Raffaele siemit i gjestors de ostarie tal savè meti il zucar just intes cjicarutis,contecurte e divente come che femine che intune cjase e ten sù cuatri cjantons.Zontant dongje il nestri plasè di afezionats contecurtars. Lussian
- 04/04/16, 08:58


text:
A son rivadis animis lungjis in paîs, come i muarts ta gnot dai sants. A son vignudis di banda dal simiteri e nô, sigûr plui vîfs di lôr, i suìn la sêt come a lis animis ta gnot dai sants. A fevelin ma no ju capissìn, come i nestris vecjos cuant che a tornin ta gnot dai sants. Musis forestis, di chês di chê altra banda dal mont. Esistino ancjamò forescj pal mont? Sigûr no si viodin plui culì a Romans, dopo ducj chei che a son vignûts tirant jù la puarta e sensa stâ a scoltâ. Int gnova, che à voi che a contin storiis come chês dai nestris vons, i vons che a tornin dongja sot da stelis da gnot dai sants. Int in pâs, nuia lamis, nuia sclopis, chei che a scjampin no lis àn. Chist no vin di dismenteâ. Cualchidun di chei che tornin ogni an ta gnot dai sants nus contava chista conta, sensa dînus che un doman ta figuris che chei vons nus à piturât tal cjâf, lis mans che a dan a son lis nestris. Cualchidun al è za lât indevant, come chei da gnot dai sants. Vuê cussì, doman cuissà, viodarìn ta lis gnots dai sants.
di Michele Vuardianut Calligaris


text:
Al è di un pieç che i volevi fâ un scjampon in Valmuarte, chel troput di cjasis metût sot di une mont ni vore ripide e dulà che si podeve rivâ nome par un troi a plomp di un foran.
Ven a stâi che intal Novembar dal '44, daspò scuasit un mês di plois, al à sdrumât jû dut il flanc da la mont, puartantsi vie dut il troi. No jessint pussibil lâ a viodi par vie che o jerin in timp di vuere e i Todescs a cirivin i partigjans ancje pai monts, nissun si fidave a cirî di rivâ fin in Valmuarte. Daspò un pôcs di agns, i cjaçadôrs di Luvignà a àn cjatât da pît de frane une crepe di om e un pôcs di vues e a disin che di sigûr al si trate dal ultin abitant di Valmuarte, cussì la int si dismentee di chel borc.
Po ben, incuriosît di cheste storie, une dì o rivi a Luvignà di Sore e parcade la machine fûr dal paîs, o cîr olmis di chest troi. Dut câs, su la cjarte Tabacco che o ai in man, si viôt par un toc un troi che daspò al si çonce cence puartâ in nissun puest. La cjarte e segne che un chilometri e mieç plui in là, tal mieç di une val strete e ripide e je la indicazion “Ruderi”. Forsit o soi tal just e o voi indenant. Mi inacuarç subit che il bosc al è tornât a cjapâ possès dal troi e lu à scuasit scancelât. Al è simpri plui dificil ricognossilu e a un ciert pont i lu piert. O cîr di orientâmi cun bussule e GPS e o voi indenant cun fadie. Po dopo o rivi intal puest che al à sdrumât ju e di chest mi inacuarç pes plantis diferentis che a son cressudis parsore.
Cuntune vorone di fadie, par vie da la pendence ni vore fuarte, o rivi a scjavaçâ il puest e o cîr di lâ te direzion da lis maseris. Il bosc al devente simpri plui salvadi e pericolôs e al sarès di tornâ indaûr, ma o sint simpri plui fuarte la voie di lâ indenant, come se cualchidun mi clamàs. Cun la strache tes gjambis, daspò un pâr di oris, o tachi a viodi clâr tal mieç dai arbui e a un ciert pont mi cjati fûr dal bosc, denant un trop di cjasis, une poiade intor di chê altre. Nol è pussibil, la cjarte Tabacco e tabaie di “Ruderi” e invezit lis cjasis di claps e di piere a son interiis e in buinis cundizions. Forsit o soi fûr strade e o controli cul GPS. L'imprest nol sbalie, il puest al è chel. Ce che o cjati di strani, no viôt antenis sui tets e nancje la iluminazion publiche. No si viôt anime vive e il borc al somee disabitât. O fâs cualchi foto aes cjasis e soredut ai portâi di piere, ni vore ben fats, cuant che mi cole il voli sul fum che al jes di un cjamin. Par une androne o rivi denant de cjase cul fûc piât e o viôt un vecjo sentât sul scjalin da la puarte. Il vecjo al devi jessi ni vore indenant cui agns e al à une barbe blancje che i rive fin su la panze. Al è vistît a la vecje, cuntun gjilè neri dut scussât, une cjamese di fanele che forsit e jere stade a cuadrei e un pâr di bregonats di vilût a cuestis, ducj fruiâts sui zenoi. Al à une biele pipe nere in bocje, dute lavorade cun dissens di bestiis, però distudade. Mi fâs dongje, lu saludi e i dîs cui che o soi e di dulà che o ven. Lui mi cjale riduçant, par nuie sorprendût di viodimi, come se al mi stes spietant. “E jere ore che cualchidun al vignìs a viodi di me” al dîs, suspirant. E al mi conte che a si clame Selmo Modolon, classe 1882 e che, intal borc oms e fruts a son lâts ducj par lis Gjermanis, a fâ modons. Vênt dodis agns, al varès vût di lâ ancje lui, ma doi dîs prin di partì al jere colat di un arbul e si jere rote une gjambe. Cussì al è restât a cjase, cun sô mari.
A sintî che al jere dal 1882 o pensi che forsit al è un pôc fûr cu la cassele, e no fâs coments. Daspò Selmo mi conte che par vie de vuere mondiâl i oms a jerin restât pes Gjermanis e no jerin plui tornâts. Passât cualchi àn lis pocis feminis restadis a van a stâ jù dai parincj a Luvignà, sô mari e mûr di spagnole e lui al reste di bessôl, cence vê il coraç di bandonâ il borc e al tire indenant a la buine, cun cuatri pioris e cualchi besteute di curtîl. A Luvignà al leve ni vore da râr, par vie che la sô gjambe e jere restade strupiade e il troi al jere ni vore pericolôs. Al leve in paîs juste ogni doi o trê mês a scambiâ cualchi piece di formadi di piore cuntun pôc di tabac par la pipe e pôc altri. Cumò al è ni vore di timp che nol va ju in paîs, par vie che al è masse vecjo par frontâ chel pericul.
Jo o sarès stât vulintîr cun lui a scoltâlu, ma o scuen tornâ indaûr prin che il scûr mi cjapi intal bosc. A Selmo i displâs che o vadi vie e i promet che o tornarai, par puartâi il tabac par la pipe. Cun fadie o torni a passâ il bosc e o rivi a la machine che al è bielzà scûr. Tornant a cjase o pensi a Selmo e a la sô misare vite, che al à passât di bessôl.
Daspò un mês o cjati il timp par tornâ in Valmuarte, par lâ a cjatâ Selmo, puartai il tabac par la pipe e fai un poçje di compagnie. O vevi segnât il troi rompint cualchi ramaç bas di tant in tant e cheste volte o stoi mancul par rivâ intal borc.
Cuant che o rivi sul splaç fûr dal bosc, o resti scaturît; al puest des cjasis di piere o viôt nome maseris. Ducj i cuvierts des cjasis son sdrumats ju e urtiis e plantis scuasit a taponin ce che al reste dai mûrs.
O stenti a crodi ai miei voi e o cîr di ricognossi la cjase di Selmo. Mi pâr di cjatâ la androne e, tal mieç des urtiis, o viôt il scjalin di piere li che al jere sentât. O resti interdet, sul cjanton dal scjalin e je poiade la sô pipe, di len neri e dute lavorade. No sai ce pensâ; ce mût ise pussibil, lis cjasis e jerin in pîts e jo o ai tabaiât cun Selmo. Cumò invezit al somee che al sedi passât un secul di chê dì. Displasût di no crodi, o lassi il scartuçut cul tabac dongje de pipe e o torni indaûr avilît, cul pinsîr fis su la facende; no pues jessimi insumiât. Rivât a la machine, fûr dal paîs, o passi denant dal piçul cimitieri di Luvignà e o jentri a dâ un voli. Come ducj i cimitieris di montagne, cun pôc puest, lis tombis a son dutis une intor di chê altre. Scuasit dutis ben tignudis. Dongje la jentrade, suntun mûr a man çampe e mieze taponade da la elare o viôt une scrite smavidide, che mi incuriosìs e a mi lasse di clap.
* Qui giace Modolone Anselmo fu Giacomo, n. 04.03.1882 - m. 18.11.1944 ultimo abitante di Valmorta, deceduto sotto la frana che isolò per sempre il borgo. I parenti P.P.*
Tornât a cjase mi visi des fotos che o vevi fat il mes prime, e o voi a viodi sul computer, li che li vevi scjariadis, par vê une conferme che no mi jeri insumiât.
Nol è viers di viodint une, dutis scanceladis.
di Pauli Jacus


text:
lunedì 2 marzo 2009
Un puest cuiet
Al è un puest cuiet, lontan de confusion, che i si rive intun lamp, al è un lûc là che Diu al po cjacarâ cun dute calme a cui che al va a cirîlu, a cui che al à fastidiis tal cjâf. Jo i voi ogni tant e ancje se nol è nuie si sint che il spirt dal ben stâ al sofle fuart.
Vuê la mê cussience e jere sot sore e no podevi fâ nuie di miôr che lâ in chel puest cuiet, platât di doi lens grancj che cu lis fueis a sunin par lassâti il padin di gjoldi.
Prin di lâ a scuele, cu la cartele su lis spalis o rivi di corse e mi sinti a scoltâ la musiche dal svint che al sofle planc. Mi volti, e nuie. Epûr mi pareve di vê sintude une vôs, un sunsûr, un murmuiâ. Ce che o sai al è che se no lu dîs cumò no lu fasarai plui.
Samearà stramp ma mi sint di spiâ il me segret, a nissun, al aiar, a la grande orele che scolte e che rispuint, lu sai, o soi sigûr.
O tachi: O ai un segret, grande anime, se tu mi scoltis, o varès chê di confidâmi, che no rivi a tirâ fûr. Un timp, di frut, o zuiavi intun piçul zardin, su di une culinute, o vevi vonde coragjo a lâi di bessôl e mi cjatavi là fasint fente di podê stâi par simpri, ma cuant che al vignive scûr o tornavi cjase di corse come se nuie fos stât.
Par cuant che al tornarà chel incjant, se o mi cjati strac, studât, se il miôr al è za vignût e jo no ai savût tignîlu dentri di me, par une volte sole. E alore viôt di tignî cont chel incjant che o vevi di te che o vevi di vê dongje di me. Cence claps tes scarpis, ni polvar tal cûr e cence che lis peraulis a fossin vonde.
Une vôs, clare e fuarte, e salte fûr dal len e mi si involuce intor.
«Frute, tu sês fuarte parcè che tu cjatis la fuarce dentri di te, tu cjalis lontan parcè no tu ti contentis di ce che tu pestis cui pîts, tu puedis fâti judâ parcè che bessole tu fasaressis grande fadie.»
Po di chest puest cuiet jo o ven vie pront, preparât cu la muse sclagne e molade di ogni dolôr pe gnove zornade di frontâ. Nome cussì o cjati la fuarce pe zornade. Mê mari che vai, me pari al berle, une sûr che cjol nome pastiliis e no si jeve tal jet, jo in chê cjase no vuei tornâ, mi coste masse durmî in chel liet che o fissi par aiar dute la gnot. E po a scuele mi indurmidìs benon, e la mestre mi domande ce che o ai, e jo nuie, o stoi ben, miôr ca che no a cjase. Mi à dit che mandarà a clamâ i mei. Che a son a stâ un par bande e chel om che o ai par cjase no lu sopuarti e chê che e sta cun me pari no le cognòs nancje.
Il zovin che al jere poiât daur dal len, di lassù, cul aiar che i dispetene i cjavei luncs, al cjale la frute che cjantuçant si invie ju pe culine. Al pense cjareçantle di lontan: «Torne a cjatâmi frute, jo ti spietarai.»
di Stefano Gasti
Conte n. 19
Etichetis: Contis, Gjenar romantic, Stefano Gasti
venerdì 27 febbraio 2009
Tite, classe 1924
Cussì, daûr lis lastris o cjali Fevrâr che si strissine su lis cumieriis, e si ferme là jù da pît, dongje la merlete imbombade di nêf.
I ramaçs a son neris, la tiere e mostre la anime scure; nancje une ponte di vert e cuche, nancje un bâr di tale le sbuse. Ma se tu stâs cidin un moment, tu sintis cori, dulinvie il prât, un ghiti lizêr, un sgrisul di vite.
O pensi di someâ a chest mês, un fregul stiçôs, un tic rabiôs, dispès suturni.
Ce che o volarès pescjâ la tiere cui scarpons, sintîle criçâ, jessi paron des mês gjambis, dai miei pas!
Invezit o soi culì, sentât.
In spiete, tant che simpri: a buinore che mi jevin, mi judin a lavâ la muse, a fâ la barbe, che infin mi sentin sul birocin.. Biel, sì, cu lis ruedis grandis e comut, o frachi un boton e si môf, al è un regâl dai fruts, i miei doi fruts. Cuant che a vegnin a cjatâmi mi contin dal grant cefâ che a àn, dal trafic, di trop che al coste vivi in zornade di vuê, “Viôt di stâ pulît pari, se ti covente alc, claminus” mi disin lant vie.
Mi plasarès che si fermassin cualchi moment di plui: cuant che o soi cun lôr si sfante la fumate di
maluserie che mi ten companie dì e gnot.
Lu sai, no pues pratindi che a stedin daûr un vecjo.
La siore badante e fâs tantis bocjis par taponâ il vueit des sôs peraulis: peteçs e morosets di int sui gjornâi a mi propit no mi interessin.
Se o podès invezit saltâ fûr, lâ fin li de ostarie “Da Mame”, fâ une partide di cjartis, dopo mai che lu desideri!
O ben lâ a cjatâ Toni, par sintii ancjemò une volte la conte de ritirade de Russie.
O fâmi compagnâ fin tal cimitieri, par discori cu la mê puare femine, cui miei muarts.
Ma o soi culì, o cjali il timp passâ su li mês mans, ogni dì plui grîf, plui trist, cjamât di ricuarts di
timps lontans. Ce che al è sucedût îr no si ferme intal cjâf, si viôt che nol è impuartant, cussì l’aiar lu sofle vie.
L’aiar… a mi puarte une voie, un segret scuindût e dolç, impiât tant che faliscje e inniât te anime: sotvôs o dîs al cîl frêt e insiorât dal soreli a mont: “Sisilute, ti spieti, cuant tornistu?”
di Giuliana Pellegrini
Conte n. 18
Etichetis: Contis, Giuliana Pellegrini, Gjenar romantic, Onde Curte
mercoledì 25 febbraio 2009
Eracsam
A Lenart la robe che i veve vût pesât di plui e jere stade tornâ a scrivi, ma aromai, dopo passât tant timp, nol jere plui un probleme...
Chê domenie di un vincj agns prime, cuant che al jere frut, come tantis domeniis i siei lu vevin menât in paîs, là dai nonos: come simpri, dopogustât, intant che i grancj a passavin oris a cjacarâ, a lui i plaseve di mats lâ a sfurigâ tal cjast cun so fradi.
Tra mil strafaniçs, polvar e fintremai vuaìnis secjis e scus di blave cheste volte al veve cjatât alc di speciâl, un piçul tesaur, ancjemò plui preziôs par vie che al colave just tal so moment: di un peçot e jere vignude fûr une mascare, dismenteade là sù cuissà di trop. Al veve pensât a colp che no sarès lade mâl cul so vistît di arlechin di râs, comprât di sô mari inte buteghe di zuiatui sul viâl: bon che e jere di len e no di plastiche, ma e jere biele slisse; un tic strambe, ma no veve chei nasons e chês bocjatis gresis che a savevin tant di vecjo, anzit no veve scuasi nissun rilêf, gjavadis lis busis dai voi e une bocje mieze vierte che no si saveve se e rideve o e zigave... infin infin ce che al deve plui tal voli al jere dome che e jere mieze blancje e mieze nere.
Le veve platade di corse tal so sac, cence che nancje so fradi si inacuarzès, e e jere restade li fin martars dopogustât, cuant che Lenart al veve di metisi in mascare par lâ ae fieste dai siei amîs: ce gust vistîsi di arlechin e cumò biade la ore si veve metût sù i bregons e la cjamese di mil colôrs, une scarpe tirade fûr di sot il jet e po ve che e ven fûr dal sac la mascare mieze blancje mieze nere.
“Ce biele, o ai propit gust di viodi cemût che mi sta!” dissal molant chê altre scarpe che no si veve ancjemò metût sù, e vie devant dal spieli di cjamare sô.
La mascare e jere biele, ma i deve une sensazion strambe: a cjalâsi tal spieli i vignive un sgrisul te schene, sù tal cjâf e fintremai dentri tal nâs.
Al veve scugnût sierâ i voi.
Tal tornâ a vierziju si veve cjapât la muse tes mans, al leve dut ben: nuie plui sgrisul, nuie di strani, dome che nol veve plui la mascare. Ce misteris...
“Boh, o metarai une di plastiche” ... “spiete che mi mancje une scarpe”. Al jere lât svelt a tirâ sù la scarpe che al veve molât prime, ma no i jentrave: no si varès dismenteât plui la cjalade che i veve butât indaûr dal spieli chel altri Lenart, li fer cun dôs scarpis çampis in man.
di Spirt Anonim
Conte n. 17
Etichetis: Contis, Gjenar fantastic, Onde Curte, Spirt Anonim
venerdì 20 febbraio 2009
La maiute di Zidane
“A son lâts vie saial”, i dîs Eda, la fituâl dal plan disot, che al puest di fermâlu sù pes scjalis i à telefonât. “Sintial ce ben? Nancje un rumôr, dome un tic di television.”
“E cui saressial lât vie?” al domande Diego, slungjant lis gjambis tal sofà.
“Cemût cui?” i fâs la siore, “chei dal tierç plan, no. La famee di araps po, cun ducj chei fruts che a fasevin casin e a zuiavin di balon chi sot. O vin vût fevelât te assemblee dal condomini, no si visial che o jerin ducj dacuardi”.
“Dacuardi di ce?”
“Di tirâ sù lis firmis dotôr, par provâ a sburtâ il paron di cjase, che i veve fitât l’apartament, a no rignuvii il contrat”.
“Ah”, al fâs il miedi seri, “e varessio firmât ancje jo?”
“Lui di persone no”, i ribat chê altre, “ma la sô signorine, la sô morose insome”.
“La mê morose?” Al domande lui trancuil.
“Sì, la sô morose, cu la deleghe. E cumò,” e va indenant Eda, cu la vôs dute contente, “cumò finalmentri e sarà finide cun chê peste di civolis pai coridôrs, par no fevelâ dal prât vere, dut drazât a lu vevin chei cancars. Par zuiâ di folbar al è il campo daûr de glesie, o no? Il zardin al è condominiâl.”
“Eh sì,” i rispuint lui, taiant curt, “il curtîl al è di ducj”.
La mê morose, si dîs Diego, poiant jù la cornete; la femine che e je a stâ cun me Diobon. La prime volte che le mandi ae sentade dai condominos e va là e cence dîmi nuie a mi vote une robe cussì. Al è propit vêr, al pense, sintint come une gusele tal çarneli, la int a no si finîs mai di cognossile, nancje lant tal jet insieme. Di chês cinc canais, che fin îr a stevin doi plans sot di lui, Diego cumò, cussì daurman, al si vise ben dome di Tallal, il plui piçul. Chel che di Istât al veve simpri intor la maiute di Zidane.
“A nol è che o sedin sporcs, al è che lui no si le gjavarês vie mai, nancje cuant che al va tal jet”, i veve contât une volte Chaïbia, la mari, scuintrantlu dongje dai garages. “Saial”, i veve dite, “noaltris a no sin araps, o sin marochins; marochins berbers. Berbers tant che Zidane.”
“Angela, ce pensistu di fâ se e passe cheste gnove leç sui imigrâts?”, al domande Diego a la sô fantate, tant che jê e gjave vie i plats de taule.
“Di fâ il gno dovê” i rispuint jê, “di denunciâju. Se un al è clandestin jo lu curi, ma daspò sta sigûr che lu segnali ai polizais. No isal just cussì Diego? Si sin fâts il cûl noaltris par laureâsi, par cjapâ la specializazion, altri che pierdi timp ator pes stradis come chei ca. E tu, che tu sês scuasit primari, ce fasarâstu?” i fâs jê
“O larai vie ancje jo, come la famee chi sot,” al dîs lui sec.
“Vie? Dal ospedâl?”
“No dome, Angela; propit vie, vie di dut; de nestre cjase e ancje di te, di chest paîs di ex emigrants cence memorie, plen di pôre e di int che a no rive plui a capî se a ‘nd è ancjemò un tic di umanitât inte vite che e sta fasint”.
di Maurizio Mattiuzza
Conte n. 16
Etichetis: Contis, Gjenar sociâl, Maurizio Mattiuzza, Onde Curte
mercoledì 18 febbraio 2009
Il puar cont di Porcie
O lei sul gjornâl “Il fantasma del conte di Porcia nel castello di Spittal”.
Al pâr che il cont, sapulît tal lontan 1765 disot de gleseute dal cjiscjel di Spittal, al sedi stât tirât in bande, par la ricostruzion de glesie, intun magazin dongje, imbusât dentri di un scjatolon di carton, cun altris cutuardis personis (!).
Dopo de malegracie, il tâl se à cjapade e al à rispuindût (!) dismovintsi a colp e scomençant a sbati, plen di fote, puartis e barcons, a fâ vuicâ cun bacanon ducj i cancars dal cjiscjel, cence degnâsi nancje di dâi une sborfade di vueli e a fâ cjaminâ di buride i armarons.
Il sindic socialistdemocratic(!) de citât al à declarât in public che “il fantasma è senza ombra di dubbio quello del conte Hannibal e bisogna subito rimettere le spoglie al loro posto, dopo una solenne cerimonia con i familiari odierni del conte”.
Intal articul si fâs presint che in tai curidôrs dal cjiscjel e zire cence jessi disturbade ancje une contesse, Eva Katharina, cjativone in vite e rompibalis di muarte.
Naturalmentri cumò il cjiscjel, là che a son ancje cualchi sociazion e un ristorant (dal sindic?) al è simpri plen di curiôs di mieze Europe e di cjaçadôrs di fantasimis che a vegnin di dutis lis bandis.
Leint e rifletint: al è sigûr che la fantasime e zire là che e vûl par dute la cjase (masse int lu declare!); al è sigûr che al è urgjent tornâ a sapulî il cont Hannibal dulà che al jere prin, cun tantis cerimoniis.
Il fat che no mi samee che al sedi propri sigûr al è che, in tal mieç di dute chê confusion di vuessam intai cartons, chel che al zire par di ca e par di là, al sedi propri lui.
E se al fos un altri?
Se jo o fos in lui o tirarès jù il cjiscjel di Spittal modon dopo modon!
Al pâr che il cont, sapulît tal lontan 1765 disot de gleseute dal cjiscjel di Spittal, al sedi stât tirât in bande, par la ricostruzion de glesie, intun magazin dongje, imbusât dentri di un scjatolon di carton, cun altris cutuardis personis (!).
Dopo de malegracie, il tâl se à cjapade e al à rispuindût (!) dismovintsi a colp e scomençant a sbati, plen di fote, puartis e barcons, a fâ vuicâ cun bacanon ducj i cancars dal cjiscjel, cence degnâsi nancje di dâi une sborfade di vueli e a fâ cjaminâ di buride i armarons.
Il sindic socialistdemocratic(!) de citât al à declarât in public che “il fantasma è senza ombra di dubbio quello del conte Hannibal e bisogna subito rimettere le spoglie al loro posto, dopo una solenne cerimonia con i familiari odierni del conte”.
Intal articul si fâs presint che in tai curidôrs dal cjiscjel e zire cence jessi disturbade ancje une contesse, Eva Katharina, cjativone in vite e rompibalis di muarte.
Naturalmentri cumò il cjiscjel, là che a son ancje cualchi sociazion e un ristorant (dal sindic?) al è simpri plen di curiôs di mieze Europe e di cjaçadôrs di fantasimis che a vegnin di dutis lis bandis.
Leint e rifletint: al è sigûr che la fantasime e zire là che e vûl par dute la cjase (masse int lu declare!); al è sigûr che al è urgjent tornâ a sapulî il cont Hannibal dulà che al jere prin, cun tantis cerimoniis.
Il fat che no mi samee che al sedi propri sigûr al è che, in tal mieç di dute chê confusion di vuessam intai cartons, chel che al zire par di ca e par di là, al sedi propri lui.
E se al fos un altri?
Se jo o fos in lui o tirarès jù il cjiscjel di Spittal modon dopo modon!
di Annamaria Gon
Conte n. 15
Conte n. 15
Etichetis: Annamaria Gon, Contis, Gjenar ironic, Gjenar storic
venerdì 13 febbraio 2009
Ej Jackson
O jeri ator dut il dì, ancje se mi plâs di plui il cidin dai passons, mi coven il grisôr e il ruzin des citâts datis dongje te epoche dal jugosocialisim.
Pôc prin des sîs mi indreci viers la stazion par rivâ la coriere par Vrhnika, un lûc innomenât, ma par me Vrhnika no je nuie altri che no un durmitori, dome par durmî, in doi agns no ai mai cjatât il centri storic.
Mi met a spietâ denant dal sotpuarti de stazion. Jentrant mi passe pal cjâf une sene nassude dôs oris prime al Partizan: Mare al à daspò une barufe fisiche cul president dal club di box, lassât in proteste la palestre. Si àn picjât cence manecis, ciulât e porconât, il vieli però al à fat ancjemò une biele figure, si viodeve che une volte al jere pardabon un gran boxadôr.
„Ej Jackson“, mi strenç la sô man a mût merecan un tip cuntune muse violente tant che se al fos il gno vieli amì.
“Oj..Eh”, mi pâr di no cognossilu, ma o vevi masse pôc timp par jessi sigûr o pensâ sore, parcè che propit in chel moment al è rivât il Krpan, il bus par “Vrhnika”, lu clamin “Krpan” daspò il gjigant sloven che al à copât a Viene il cjâfjaniçar osman »Brdavs«.
Si vierzin i puartons di jentrance, un pôc disjustâts, bruts e cragnôs, ma tal stes timp domestics tant che dut il mont socreâl.
Ognidun si met subit in prime posizion par tirâsi dentri, o rivi adore a cjapâ un sentât, tal mieç dal bus – mi senti.
«Ti viôt simpri a puartâ grandis valîs», si sente a bande di me chel mat spacât di pôc prime.
O straten di bot il flât, lui al va indevant: »Ma ce fâstu cun chest grant bagai?«
Ce vuelial chel bulo, bintar, un alcolic. “Sì, eh..”, o tachi a rispuindi cence vê un pinsîr clâr salacor parvie che o vevi pôre, ma salacor, almancul al podarès jessi che lu cognossedi, forsit un amì dal pugjil Mare. A àn di jessi ducj i doi di chestis bandis mi pâr. Chel istès mût di fevelâ tant che si fevele tes monts sore di Vrhnika.
»Tu ce fâstu cuntun bagai cussì, âstu alc di scuindi?«
»O soi un student jo e.... o fâs sport.«
»Pugjilât?«
»Sì, ancje chest, o soi stât cualchi volte al Partizan.«
O volevi domandâ se al cognòs Mare, ma no lu fâs, al veve un mût masse diret che no ti resti altri che no rispuindi cjapât te rêt tant che un pês.
»Ti ai viodût la domenie passade al Bar blu«
»Al Bar blu – al pues jessi.«, in chel moment invezit o jeri sigûr che chel li no mi cognòs nancje par dongje e nancje jo no lu cognòs e no lu ai mai viodût: »Ma jo no..no soi mai stât tal..«
»Jo ti cognòs Jackson, e tu lu sâs benon!«, mi strenç la man e si jeve sù viers la puarte, une stazion denant di Vrhnika.
»Ma no, no...tu mi cjapis par un altri!«
Chest però no lu à sintût plui.
di Janez Erat
Conte n. 13
Etichetis: Contis, Gjenar romantic, Gjenar sociâl, Gjenar storic, Janez Erat
Un tocut a la volte
A sedis agns si inamorisi ogni doi, e cuant che dut al finìs, ti somee che il cûr ti scjampi vie, sdrumant lis cuestis.
Dopo i vincj dut ti pâr un zûc, e tu ti sintis plen di cûrs, tant di tirâju di ca e di là.
Passâts i trente la vuere e je finide, e la pâs e je polvar su lis robis di ogni dì.
Ce che propit non tu pensaressis mai al è che ti sucedi il contrari: vê cuarante agns e inamorâsi tant di crodi di podê sopuartâ dut.
– O pierdarès ogni sens par stâti dongje – i veve dit Luciano, gjavant i voi de strade e pontantju in chei di Claudie.
Jê i veve ridût, tenare. Cuete ancje plui di lui.
Tresinte metris plui indevant, framieç lamarin e ramaçs, lu veve lassât di bessôl.
Il prin al fo il gust.
Ogni mangjâ i si ingropave intal cuel come bombâs strafont e al scugnive gloti par podê campâ.
Pocjis setemanis daûr al pierdè l’odorât, ma al fo cussì facil usâsi che par dîs no si inacuarzè di nuie.
Al è il colp cjapât cul incident, i diseve l’otorinolaringoiatri, ma nol veve nissune cure di dâi.
Cuant che e tocjà a la uldide, Luciano al veve a pene tornât a començâ a vivi.
Al jere tornât a vore, in ostarie, al cine. I tocjà di pierdi mês par imparâ a lei i lavris, e al vaì di rabie parsore ducj i siei discs, aromai fats di cjançons cence nissune vôs.
Une matine, fasintsi la barbe, al veve viodût une sorte di vier ros che i vignive jù dal cuel fin tal pet. Al capì subit ce che al jere sucedût e i vignî voie di copâsi.
Cuant che al deventà vuarp, al provà pardabon.
Nol jere passât nancje un an.
E je une infezion tal cerviel, i disevin i miedis, neurons che a muerin.
Lui nol veve nancje rispuindût.
Al veve capît, e i jere scjampât di ridi.
Al imparà a movisi framieç dal so jessi vuarp, viodint lis robis cu la lint dai ricuarts.
No si maraveà la dì cuant che si sveà cence un braç.
– Volarà dî che ti puartarai simpri cun mê – i veve dit Claudie in chel dì dal incident – vessio di vignî a cjoliti un tocut a la volte.
di Raffaele Serafini
Conte n. 14
Contis dal Ostîr
Contis dal Ostîr
Etichetis: Contis, Contis dal Ostîr, Gjenar di orôr, Onde Curte, Ostîr, Raffaele Serafini
lunedì 9 febbraio 2009
Braùre
No jere plui une ostarie, ma l’odôr muf des breis dal paviment e des taulis bagnadis mil voltis di vin strucjât e lavadis cent voltis dibant al restave chel. E jere sierade e dentri nol jere nissun. Par chel jê si veve butade dentri: il scûr, la fumate e il frêt di chê crosere tal mieç dai cjamps, pôc fûr di un paîs che nol jere il so, no bastavin par parâle, e saveve che le cirivin e e jere corude li di chê puarte, e veve sfurigât un pôc te sieradure e e jere rivade a jentrâ. Pal moment dut ben, ma scûr ancje dentri e no podê fidâsi di piâ nuie, par che no le viodessin, ma bon, “E je fumate fûr, no mi viodaran istès”.
Cu la ongule e tire sù il tapon e e gjave la schede dal telefon, che se di no a colp che le cjatin, aprossimazion di trente metris, ma i vegnin intor. E torne a meti il tapon e e pie il telefon: al bute fûr une lûs latisine: sì, ve li il bancon, daûr lis scansiis miezis vueidis, miôr cirî alc ator, “Anìn sù”... “ce ben a son un pâr di cjamaris”. E cjape sù cuviertis plenis di polvar di un jetat e di un armâr e si met tun cjanton, dute involuçade.
No veve nancje cûr di distirâsi tal jet.
Cuatri blecs di lûs lamie a passin pal barcon tressât cun dôs breis in crôs e si butin tal mûr in bande di jê: une pidade fuarte di stivâl tes cuestis, doi colps di pistole.
Un lamp infinît. No je muarte: i colps a son lâts tal mûr, intune des maglis di lûs, la vôs dal soldât i dîs “Va a cagâ, o ‘nd ai za copâts avonde îr”. I da une altre pidade. “Daûr de cjase al è un poç”.
Po al zighe “E jere ca!”
“Dut a puest?”
“O disarès di sì, cumò o ven jù”
I stivâi a çonconin jù pes scjalis di len.
“Fate fûr?”
“Sì”
“Le puartìno tal CTP?”
“Ce pâr di coions, no mi pain par fâ il pizighet... fumìn un spagnûl, brusìn la cjase e o lin...”
“Oh, sêstu tornât?”
“Sì”
“I fruts a son a zuiâ, ma cumò che e je ore di cene a vignaran sù...”
“Sì”
“Ce âstu, isal lât mâl alc?”
“No”
“E alore ce ise chê muse?”
“Nuie”
“Dai ven ca, no stâ a pensâ masse, a son robis che a duraran pôc, e po ducj a disin che si à di jessi contents di fâ ognidun il so dovê, che al è un onôr servî la patrie, tu âs di vê braùre...”
“Sì”
“Alore no âstu braùre?”
“Un pocje, ma masse pocje..., dai torne a fâ di cene”
di Spirt Anonim
Conte n. 12
Etichetis: Contis, Gjenar sociâl, Onde Curte, Spirt Anonim
venerdì 6 febbraio 2009
Il mâr
Gnot. Parsore di me si siere il mâr, cun sabladis di lusints lusôrs di rivoc che a tegnin daûr a scurôrs di abìs fers e, di colp, il terôr crudêl, l’afan, la lote, il dolôr, a son parâts di une altre bande de aghe nere e salmastre che e jentre dentri di me e i miei voi dulints si sierin, un sens di pâs al inonde l’univiers e jo mi plati intun piçul spazi scognossût, fintremai che o deventi une cussience pure, cence pês.
Al è in chê volte che o barlumi un debul lusôr. Al è dì!
“Cuant che dut ator al è scûr, al reste dome un debul lusôr. Ma par viodilu, bisugne sedi usâts a cirîlu”.
O soi Onia. O ai simpri vivût inte mê vile di barachis; la mê e je une famee cun tancj di lôr, la nestre cjase no esist.
O vivìn in tal curtîl pantanôs de cjase dirocade di une vecje cjochele, mate di leâ che ogni moment e berle di mandânus vie.
Mê mari e je nichilide. No fevele e no si môf in dut al dì. Mê pari no sai mai dulà che al è. I miei fradis a son ducj plui piçui di me.
O ai fan di cuant che o soi nassude; cuasi mai o ai il stomit plen e la mê ocupazion principâl, se no esclusive, e je simpri stade chê di jemplâlu in cualchi maniere: no rivi a pensâ a nuie altri.
La nestre tiere e je une mari avare cun cui che al à la fortune di vêle par fâi fâ cualchi frut.
Chei altris a son vuarfins e nissun al pense a lôr.
Une dì a passin doi oms che a fevelin di altris tieris, là di là dal mâr, indulà che lis robis a son miôr e la vite e je pussibile. Par rivâ là bisugne paiâ e lôr a pensin a dut.
Tancj inte vile a vuelin partî.
La cifre e je alte: intes fameis dome un al pues là, se si à alc di vendi e se si cjate cualchidun che ur al compri.
Inte mê famee no pues fevelâ cun nissun; nissun mi judarès o podarès judâmi a cjapâ une decision.
Ma jo o brusi di desideri di partî e, une dì, tornâ finalmentri felice, par fâ felicis.
Une matine intal cricâ dal dì, crût e plen di aiar, i oms a vegnin a cjoli cui che al à decidût di partî.
A vuelin ducj i beçs, prime.
A son spreçants e a tratin cun tante arogance e fûr di mût.
A mi viodin.
Un al ven dongje, mi cjale fis, cuntun mût che mi spaurìs e che no ai mai viodût prime.“Tu, vuelistu vignî? Anìn”.
Al è in chê volte che o barlumi un debul lusôr. Al è dì!
“Cuant che dut ator al è scûr, al reste dome un debul lusôr. Ma par viodilu, bisugne sedi usâts a cirîlu”.
O soi Onia. O ai simpri vivût inte mê vile di barachis; la mê e je une famee cun tancj di lôr, la nestre cjase no esist.
O vivìn in tal curtîl pantanôs de cjase dirocade di une vecje cjochele, mate di leâ che ogni moment e berle di mandânus vie.
Mê mari e je nichilide. No fevele e no si môf in dut al dì. Mê pari no sai mai dulà che al è. I miei fradis a son ducj plui piçui di me.
O ai fan di cuant che o soi nassude; cuasi mai o ai il stomit plen e la mê ocupazion principâl, se no esclusive, e je simpri stade chê di jemplâlu in cualchi maniere: no rivi a pensâ a nuie altri.
La nestre tiere e je une mari avare cun cui che al à la fortune di vêle par fâi fâ cualchi frut.
Chei altris a son vuarfins e nissun al pense a lôr.
Une dì a passin doi oms che a fevelin di altris tieris, là di là dal mâr, indulà che lis robis a son miôr e la vite e je pussibile. Par rivâ là bisugne paiâ e lôr a pensin a dut.
Tancj inte vile a vuelin partî.
La cifre e je alte: intes fameis dome un al pues là, se si à alc di vendi e se si cjate cualchidun che ur al compri.
Inte mê famee no pues fevelâ cun nissun; nissun mi judarès o podarès judâmi a cjapâ une decision.
Ma jo o brusi di desideri di partî e, une dì, tornâ finalmentri felice, par fâ felicis.
Une matine intal cricâ dal dì, crût e plen di aiar, i oms a vegnin a cjoli cui che al à decidût di partî.
A vuelin ducj i beçs, prime.
A son spreçants e a tratin cun tante arogance e fûr di mût.
A mi viodin.
Un al ven dongje, mi cjale fis, cuntun mût che mi spaurìs e che no ai mai viodût prime.“Tu, vuelistu vignî? Anìn”.
di Annamaria Gon
Conte n. 11
Etichetis: Annamaria Gon, Contis, Gjenar romantic, Gjenar sociâl
Iscriviti a: Coments al post (Atom)


text:
Lets in Ostarie:
Dome chê lenga chì a ne permet da favelâ
Federico Tavan
dai timps di USMIS e dal C.S.A. al infinît
par cure dal Coletîf Chialtres
CE LIBRI ISAL?
Un libri di poesiis, intervistis, scrits e ricuarts che al è jessût tal 2014 par cure dal Coletîf Chialtres di San Zorz e che al met dongje une vore di materiâl par memoreâ e mostrâ la cifre poetiche e la persone di Federico Tavan. Al à dentri une vore di poesiis, dutis cu la traduzion par talian, plui scrits e letaris lassadis inte caligrafie origjinâl, fotografiis e articui di chei che a àn cognossût l'autôr.
MA CUI ISAL L'AUTÔR?
I autôrs a son tancj, daûr dal non coletîf Chialtres, e in particolâr Massimo Masolini, Federico Sabot, Cristina Babierato, Carla Cigaina, Pauli Cantarut, Raffaele BB Lazzara, Donato Toffoli. ancje se i ringracjaments a van a une vore di plui int.
MA CE ISAL DENTRI, DI PRECÎS?
Poesiis di Federico Tavan, prin di dut, gjavadis da lis variis publicazions dulà che a jerin jessudis e metudis dongje (Comugne, Usmis, Patre dal Friûl, ...), da lis fotografiis, dai articui jessûts tai agns che a contavin de vite e de opare di Federico, e soredut, letaris autografis che Tavan al veve indreçât a siei amîs. Al ven fûr un cuadri, che al mostre persone, poete e dut che al jere ator di lui
.
MA A CUI I PUEDIAL PLASÊ?
A ducj i amants de poesie no convenzionâl, de fuarce de peraule, dal furlan stuart di Andreis, di Federico Tavan e di dut un Friûl che al è platât ma fuartissim. A chei che a àn voie di savê di plui su une figure pôc cognossude che e meteve dongje poetiche e politiche, fuarce espressive e vite di ogni dî, dispes tragjiche, come chê dal poete di Andreis. A ducj chei che a vuelin cognossi la leterature furlane fintremai tai siei cjantons plui biei, e dificii di rivâ.
E SE O AI VOIE DI CJOILU?
Nol è facil. Al è un libri prodot e stampât in propi, cence codiç isbn e distribuzion intes libreriis. La vie plui curte e je probabilmentri chê di lâ li di Onde Furlane o di domandâi e chei dal coletîf Chialtres (chialtres@gmail.com). O pûr si pues simpri provâ a scrivi a ucuù e uluù e al basta gozâ, mo!


text:
Venit
Il Venit al è une regjon da la Italie dal Nord-Est che al dì di vuê al à in plui di 4,5 milions di abitants. E confine a soreli jevât cul Friûl-Vignesie Julie, a Nord cun l'Austrie, a soreli bonât cul Trentin-Sud Tirôl e cun la Lombardie, a Sud cun l'Emilie-Romagne. Il cjâf lûc regjonâl al è Vignesie. Lis altris citâts a son: Verone, Padue, Vicenze, Trevîs, Ruvì e Belun.
Tabele dai contignûts
Teritori
Il teritori de regjon al è morfologjicamentri une vore svariât: al è componût principalmentri di planure (in plui dal 55 par cent), ma con vastis zonis montagnosis inte provincie di Belun, dulà che a son logadis lis Dolomitis. L'aree des Dolomitis e comprent il Cjadovri, l'Agordin, il Comelic e il Dimpeçin.
La zone colinâr e je composte dal massiç dal Grappa, dai Monts Lessins e dal altiplan di Asià.
La planure Venete si slargje par la pluritât de regjon, dilunc di dute la part meridionâl, traviersade di flums une vore impuartants, come il Po, l'Adis e la Plâf.
A Ovest, al confin fra Venit, Lombardie e Trentin si cjate il plui estês lâc talian, il Garde.
Storie
Economie
Traspuarts
Politiche
Zonte regjonâl al dì di vuê (nomenade in Avrîl 2005):
- Giancarlo Galan - president
- Luca Zaia - vizi-president e assessôr aes politichis agriculis e dal turisim
- Renato Chisso - assessôr ae mobilitât e infrastruturis
- Giancarlo Conta - assessôr al ambient
- Marialuisa Coppola - assessôr aes politichis di belanç
- Oscar De Bona - assessôr aes politichis des flus migratoris
- Elena Donazzan - assessôr al istruzion e formazion
- Fabio Gava - assessôr ae economie, disvilup, ricercje, inovazion e politiche istituzionâl
- Massimo Giorgetti - assessôr ai lavôrs publics e sport
- Renzo Marangon - assessôr al teritori
- Flavio Silvestrin - assessôr ai ents locâi e al personâl
- Flavio Tosi - assessôr ae politiche sanitarie
- Stefano Valdegamberi - assessôr aes politichis sociâls


text:
La pagjine principâl di Yahoo! e je stade ristruturade in diviers stâts (tra chescj, par cumò, no son Italie e Gjermanie) e, tra lis novitâts, si à la eliminazion de version par catalan. La multinazionâl americane si è justificade cul fat che e vûl sburtâ sui marcjâts plui fuarts, tant che chel spagnûl, e che la pagjine par catalan no varès avonde utents. Dut câs, a saressin ancjemò dai spazis par catalan, ma par rivâi si à di passâ pe version spagnole dal portâl. Par vierzi la pagjine catalane, intal 2001, i guviers de Catalogne e di Andorra, la Corporazion radiotelevisive catalane (CCRTV) e la societât Nominàlia a vevin paiât 600 mil euros.
Font: Vilaweb, 25/09/09


text:
La
Iniziative dai Citadins Europeans (ICE) par infuartî il sisteme di tutele
des minorancis linguistichis e nazionâls dentri de Union Europeane e
sarà presentade in maniere uficiâl inte seconde metât di Jugn in
Sud Tirôl in ocasion dal congrès de Union Federâl des
Nazionalitâts Europeanis (FUEN). A imbastî cheste azion, in plui de
FUEN, a son stadis la Zoventût des Nazionalitâts Europeanis (YEN),
la Aleance Democratiche dai Ongjarês in Romanie (RMDSz) e la SVP,
partît di riferiment de comunitât sudtirolese. Dongje di chestis
cuatri realtâts organizadoris, si son però za zontadis cuasi un
centenâr di associazions e organizazions di dute Europe impegnadis
intal cjamp dai dirits linguistics e nazionâi. Il lôr compit al è
chel di operâ a nivel locâl par tirâ sù un milion di firmis
dentri di un an, di maniere che la Comission Europeane e meti adun un
implant legjislatîf che al garantissi a dutis lis minorancis la no
discriminazion, la protezion de diversitât linguistiche e culturâl,
e la paritât intai dirits linguistics, intal insegnament des lôr
lenghis e intal acès ai servizis publics.
Font:
Agence Bretagne Presse, 28/04/13


text:
La çampe indipendentiste basche e à puartât insom il procès di dibatiment interni che al à puartât a fâ bon il document “Zutik Euskal Herria” (Paîs Basc in pîts). L’obietîf de propueste al è chel di dâ dongje lis fuarcis progressistis e democratichis baschis, tal rispiet de storie e des carateristichis di ognidun, par puartâ il stât spagnûl sul teren di un confront libar e democratic che al permeti ai citadins bascs di podê decidi dal lôr avignî. Si trate di un procès – si dîs intal document – che al à di jessi fat dome par mieç de lote politiche e democratiche. Un impegn chest, che al à cjatât il bon acet massime di Eusko Alkartasuna e di Aralar. La conferme de sielte di une strade dome politiche par risolvi il conflit basc e à puartât Eusko Alkartasuna a domandâ al guvier spagnûl di eliminâ la leç sui partîts che e à permetût di meti fûr leç la plui part des formazions politichis rapresentativis de çampe indipendentiste basche tant che Batasuna, ma ancje Azion Nazionaliste Basche (EAE - ANV) e il Partît Comunist des Tieris Baschis (EHAK - PCTV).
Font: Gara, 15/02/10